'Afiliatuek aukerarik onena aukeratu dezaten' espero du Barcinak

Akordiorik lortu ez ostean, Barcinak eta Catalanek hautagaitza bakoitza aurkeztu dute alderdi nafarreko presidentzia lortzeko.

Yolanda Barcina UPNko presidente eta kargu hori berriz ere betetzeko hautagaiak "partehartze altua" espero du alderdi horrek martxoaren 17an Iruñean egingo duen Kongresuan. Biltzar horretan alderdiko presidentzia egongo da jokoan, eta Barcinak Alberto Catalan izango du parez pare. Hori dela eta, "afiliatuek aukerarik onena aukeratu dezaten" espero du Barcinak.

Akordiorik lortu ez ostean, Barcinak eta Catalanek hautagaitza bakoitza aurkeztu dute alderdi nafarreko presidentzia lortzeko. Dena den, eta oraingoz akordio hori urrun dagoela dirudien arren, Barcinak ez du aukera hori baztertzen, " beti baitago akordiorako margina bat, Kongresu ostean ere bai", azpimarratu du.

Barcina, "intentsitate askorekin"

"Azken orduak intentsitate askorekin" bizi izan dituela onartu du Barcinak, "UPNren eta Nafarroaren alde lan egiteko ilusioarekin baitnago". Gainera, UPN "alderdirik demokratikoena" dela nabarmendu du, "zerrenda guztiak irekiak baitira. Oso alderdi bizia da, eta argi erakusten ari gara", gaineratu du.

"Kongresu honetan partehartzea oso altua izango da, aspaldian ez baitugu hainbeste hautagai izan" azpimarratu du.

Catalanek "talde bikaina" dauka

Alberto Catalan UPNko presidenteorde eta alderdi horretako presidentziarako hautagaiak UPNen hausturarik ez dagoela adierazi du. Horrez gain, bikaintzat jo du Kongresurako prestatzen ari den lan-taldea.

"Oso lan-talde ona izango da, jende jatorraz, ilusioz betetakoaz, hurbilaz, arduratsuaz,...betetakoa. Hezkuntza, osasungintza eta nekazaritzako sektoreetako jendea izango du, baina batez ere UPN eta Nafarroa maite dutenez osatuta egongo da, hori baita momento hauetan garrantzitsuena", gaineratu du.


Manifestazioa bihar, Azpeitian

Hernanin Zero Zabor taldeak deia egin du Iñaki Errazkin eta Ainhoa Intxaurrandietaren aldeko manifestaziora joateko. Bihar egingo dute, arratsaldeko 18:30etan hasita, Azpeitian. Gainera, jakinarazi dute autobusa izango dela bertaratzeko, eta horretarako Lurreko dendan eman behar dela izena.


Ezohiko batzarra etzi, elkartean

Bazkideen ezohiko batzarra deitu du Elur Txorik, igande honetan, elkartean bertan. Goizeko 10:00etan da aurreneko deialdia, eta ordu erdira, 10:30etan, bigarrena.


Elias Fernandezek 27 urte daramatza preso, eta hori salatzeko ekimenak egingo dituzte barikuan

Iazko ekitaldiko irudia

Elias Fernandez preso politiko bermeotarrak 27 urte daramatza kartzelan. Urtero egin legez, bermeotarra gogoan izateko eta haren egoera salatzeko ekimenak antolatu dituzte barikurako.

19:30ean ipini dute hitzordua Goiko Plazan. Handik abiatuta manifestazioa egingo dute Lameraraino. Amaitzerakoan, 20:00ak aldera, ekitaldia egingo dutela azaldu dute, Lameran bertan.


Gizonezkoen 20 urtetik beherakoen Europako Saskibaloi Txapelketa jokatuko da Bilbon uztailean


Buruntzaldean gidabaimena euskaraz atera dutenak saritu dituzte

Andoaingo udaletxean egin da zozketa gaur eguerdian. Gidabaimenaren atal teorikoa euskaraz atera duten herritarren artean auto eskola bakoitzeko matrikula-sari bat zozketatu da. Hauexek izan dira sarituak:

Andoain:

Aritz Escudero Larralde (Bengoetxea autoeskola)

Iñaki Alzuguren Almorza (Mendi autoeskola)

Astigarraga:

Iker Uranga Bernal (Otamendi autoeskola)

Hernani:

Yeelen Pellejero Arco (Otamendi autoeskola)

Ander Goya Agirre (Hernaniko autoeskola).

Borja Polaina Michelena (Lagunak autoeskola).

Lasarte-Oria:

Haizea Bravo Bajo (Izarra autoeskola).

Iker Elicegui Salsamendi (Múgica autoeskola).

Saioa Gomez Tejeria (Lasarte autoeskola).

Urnieta:

Diurka Ascunce Etxenike (Solozabal autoeskola).

Usurbil:

Solozabal autoeskolakoa.


Bost irabazle utz ditzakeen estropada

Eusko Label ligako azken-aurreko estropada jokatuko da gaur Bermeon, eta Oriok lehiaketa irabaz dezake aurrenekoz. Kanporaketak ere jokatuko dituzte


Baldintza guziak bete ditu elkargo bakarrak

Ipar Euskal Herria biltzearen alde egin dute Sarrikotapeak, Pagolak, Aiherrak, Milafrangak, Bardozek eta Atharratzek, eta horiei esker gainditu da heina. 2017ko urtarrilean jarriko da martxan instituzioa.


Baditugu bozketa-fasean lehiatuko diren hogeita bat finalisten izenak

Martxoaren 22ra arte egongo da zabalik botoa emateko epea. Hortik bi taldek lortuko dute finalerako txartela. Gainera, GazteBizHitza saria eramango du entzuleen babesik handiena jasotzen duen taldeak.

Laurogei bat taldek hartu dute parte Maketa Lehiaketaren XXVII. edizioan, alabaina, hogeita batek soilik lortu dute bozketarako txartela. Hain zuzen ere, epaimahaikideek egindako hautaketaren ostean erabaki dugu zein diren bigarren fase honetan lehiatuko diren euskal musika taldeak.

Estilo anitzeko eta adin-tarte guztietako musikariak arituko dira lehian martxoaren 15etik 22ra iraungo duen bozketa-fasean. Rock doinuak dira nagusi finalisten artean, baina bestelako erritmoak ere badira. Gainera, lehiakide gehienak talde gisa aurkeztu badira ere, bakarlariren bat edo beste ere badago.

Orain, Gazteako entzuleen eta erabiltzaileen esku dago, beraz, azken erabakia. Izan ere, zuen botoei esker sailkatuko dira bi talde edo bakarlari apirilaren 27ko final handirako. Halaber, GazteBizHitza saria norentzat izango den erabakiko dute zuen botoek. Dakizuenez, egunean boto bakarra eman dezakezue.

Sailkatutako hogeita bat taldeak

1. Haustura

2. Evil Pink Machine

3. Marban

4. Pomeray

5. Pho-Bo

6. Eley

7. Ellas

8. Müller

9. Blue Beans

10. Reuben RG

11. Deus Ez

12. Nerabe

13. Sara Azurza

14. Hakima Fissi

15. Kavalvika

16. Aizkorak Zorroztu

17. Nax

18. Midnight Road

19. Biren

20. Silence

21. Superacid

Finala:

Guztira, bost taldek edo bakarlarik lortuko dute final handirako txartela. Finala apirilaren 27an egingo dugu, Bilboko Kafe Antzokian, eta bost finalistak bertan arituko dira zuzenean, euren kantuak eskaintzen. Epaimahaikideek horietako hiru aukeratuko dituzte, eta beste biak boto gehien jaso dituzten biak izango dira.

Sariak

Ohi bezala, sari potoloena (Epaimahaiaren Saria) jasotzen duen talde edo bakarlariak 5.000 euro eskuratuko ditu, eta Bilbao BBK Live jaialdian aritzeko aukera izango du.

Entzuleen babesik handiena jasotzen duenak, ostera, 2.500 euro eramango ditu (GazteBizHitza saria).

Horiez gain, beste sari bat egongo da: Kafe Antzokiaren sari berezia. Irabazleak 300 euro jasoko ditu.

Sari bat jasotzeak ez du beste bat lortzeko aukera baztertzen.


Lasarte-Oriak protagonismo berezia izango du Donostiako Haur Danborradan

Larramendi eskolan ikasten duten zazpi herritar izango dira igandean Donostiako Haur danborradako karrozan. Protagonismo berezia izango du Sara Huegun herritarrak izan ere, bera izendatu dute jeneral. Sararekin batera, Garazi Altuna Easo Ederraren dama izango da eta Nerea Rebollo eta Arantxa Alvarez iñudeak. Oier Olalde, Aitor Paradela eta Aimar Perez palafrezain txikiak izango dira.

Udaletxean talde argazkia egin dute kargu guztiek.Eguerdian aurkeztu dituzte Donostiako udaletxean datorren igandeko Haur Danborradako karguak. Ikastetxe guztien artean egiten da zozketa eta aurtengoan Donostiako Heriz pasealekuan, Seminarioan, kokatuta dagoen Larramendi ikastetxeari egokitu zaio. Bertan ikasten dute herriko hainbat haur eta gaztetxok.

Haur danborradan ateratzen diren 52 konpainien gidari izango da, aurten 4.766 haurrek osatuta, Sara Huegun herritarra. Berari egokituko zaio udaletxeko balkoitik hitz batzuk egin eta festari hasiera ematea Easo Ederra eta Danbor Nagusiarekin batera igandean. Garazi Altuna Easo Ederraren dametako bat da eta Nerea eta Arantxaren kasuan karrozan izango dira iñudeen pertsonaian. 11 urteko gaztetxoak zozketaz aukeratu dituzte euren ikaskideen artean. Horietaz gain bertan izango dira Oier Olalde, Aitor Paradela eta Aimar Perez palafrezain txikiak ere.

Lehenengo urtea da Larramendi ikastetxeari egokitzen zaiola haur danborradako kargu nagusiak ordezkatzea.


«Denbora jaisteaz gain, lasterketaz gehiago gozatu dut»

Amaia Arrue, Korrikalaria

Irribarretsu zegoen Amaia Arrue (Tolosa, 1979) lasterketaren ondorengo egunean. Eskualdeko lehena izateaz gain, bere iazko denbora 8 minututan hobetu zuen. Aurtengoa bere bosgarren Behobia- Donostia izan da.

[/caption]

Zein helbururekin joan zinen irteera puntura?

Iaz 1:33an egin nuen, eta hori hobetu nahi nuen. Azkenean, egindako denborarekin oso gustura gelditu naiz, baina gehienbat nola egin dudan kontuan hartuta. Ibilbide guztian zehar gozatuz joan nintzen, oso sentsazio onekin.

Iazkoarekin alderatuz, eguraldia erabat desberdina zen.

Iaz beroarekin eta ez nintzen hain ongi ibili. Euria eta horrelako eguraldia gehiago gustatzen zait, gusturago ibiltzen naiz. Bestalde, eskertzekoa da lasterketara horrenbeste jende gerturatzea. Giro oso berezia sortzen da ibilbidean zehar, eta horrelako eguraldiarekin horrenbeste jende ikustea... emozionatu egiten zaitu.

Momentu gogorrik egon al zen lasterketan zehar?

Gogorrena agian, irteera puntukoa izan zen. Lasterketa hasteko zain zaude, euriarekin, bustita... Behin korrika hasi ginenean, eta nire erritmoa hartu nuenean, gozatuz joan nintzen. Amaieran, Groseko azken zuzenbidean, haizea atera zuen eta nahiko gogorra egin zitzaidan, baina oro har oso ondo joan nintzen.

Urtebetean zortzi minutu hobetzen direnean, atzean zer dagoen argi geratzen da.

Konstantzia kontua dela esango nuke. Niri korri egitea asko gustatzen zait, eta urte guztian aritzen naiz. Fisikoki ongi harrapatu nau lasterketak, baina egia da, hainbeste jaistea ez nuela espero.

Nolako sentsazioa da horrenbeste jenderen artean korri egitea?

Hasieran beti kostatzen da zure lekua hartzea. Gero, ordea, denborak hobetzen baldin bazoaz, lehenago irteten zara, eta hor erritmoa azkarrago hartzen da. Dortsal zuriarekin ateratzen zarenean zailagoa izaten da, jende askoren artean baitzoaz.

Ibilbidean zehar, nola kontrolatzen duzu erritmoa?

Kronometroa eta GPS-a duen ordulariarekin joan nintzen. Pultsumetroak eta horrelakoak ez zaizkit gustatzen, sentsazioen arabera joaten naizen horietakoa naiz. Korri egitea gustatu egiten zait, eta horregatik sentsazioei egiten diet kasu gehiago, baita entrenamenduetan ere. Iazko Behobian, ordulariari gehiegi begiratu nion, eta ez nuen horrenbeste gozatzea lortu. Aurten hori argi nuen, ordulariari kasu gutxiago egin behar niola, eta horrela izan da: Denbora jaisteaz gain lasterketaz gehiago gozatu dut.

Eskualdeko lehena izateak ba al du esanahirik zuretzat?

Beti da pozgarria, ilusioa egiten duen zerbait da.


Aro baten semea

'La vida es sueño'

Lekua: Bilboko Arriaga antzokia. Eguna: urtarrilak 17.

Patua bera bezain petrala zirudien eszenatoki hermetiko batean hasi da La vida es sueño, Bilboko Arriaga antzokia azken besaulkiraino beteta zegoela. Jauregi bateko harrizko horma biluziak eta kutsu klasikoko sabaia, ateak eta leihoak izan dira kutxa eszeniko latzaren apaindura soilak, eta eremu astun eta mugiezin horretatik irten gabe eszenaratu da Calderonen lanik ezagunena.

Garai bateko espainiar inperioaren aroan, Calderon de la Barca izan zen Urrezko Mendeko antzerkigile nagusia, eta, alde horretatik, ontzat jotzen dut eremu eszenikoaren diseinua, inperioa bezain eternal eta geldoa izan den heinean, nahiz eta, beharbada, haren diseinatzaileek ez duten horren kontzientzia izan. Zeharo kontziente izan dena, ordea, Helena Pimenta izan da, bera baita Espainiako Compañia Nacional de Teatro Clasico delakoaren eta muntaia honen zuzendaria. Bere oraingo lanpostutik, ordea, ezin du berarentzat hain kuttuna den baina zoritxarrez espainiarra ez zen Shakespeareren lanak obsesiboki plazaratu eta, aukeran, Calderon hautatu du, Juan Mayorgaren bertsio estimagarri batean.

Dena den, nik esango nuke Mayorgak ez duela jatorrizko testua gehiegi ukitu —zatiren bat edo beste kendu, gehien jota— eta, seguruenik, bere lanik handiena Helenarekin elkarlanean aritzea izan da, ezinbestean zaharkitua eta sitsek janda dagoen testuari nolabaiteko itxura garaikidea ematearren. Izan ere, gaurkotze lan horretan bereziki txalogarria iruditu zait pertsonaiak garai hartako jantzi eta manerekin agertzea, benetan nekagarria egiten zaidalako batere garaikideak ez diren obrak gaurko jantzi eta dekoratuekin mozorrotu nahi izatea.

Gauzak horrela, hiru zutabetan oinarritu da muntaiaren sendotasuna: bertsoen deklamazio garaikide bikainean, antzezle guztien sinesgarritasunean —horretan ere badirudi zerbait ikasi duela zuzendariak: bazen garaia!— eta egilearen balioetan. Gainontzeko alderdiei begira, aipatzekoak dira zuzenean jotako musika, argiztapen-lan berezia eta, bereziki, amaiera edulkoratua tragedia giroan mantentzeko ahalegina. Calderon, ordea, bere aro eta pentsamolde elizkoiaren semea da, eta garai batean filosofia Cartesiarraren hastapenak ziruditenek beren balio guztia galdu dute honezkero, idazkera barrokoaren korapiloetan, ohore kontu aspergarrietan eta errege absolutuaren goraipamenetan itota.


Sergio Martinez bigarrena Ikaztegietako Herri Krosean

Altsasuarra David Garcia txapeldunetik 16 segundora sartu zen

Sakandarrak 23. Ikaztegietako Herri Krosean (10 km)

1.David Garcia (Durango): 32:57

2.Sergio Martinez (Alts): 33:13

27.Fco. Javier Gomez (Alts): 36:50

34.Gorka Acebes (Olaz): 37:53

35.Andoni Azanza (Alts): 38:12

36.Iban Sobredo (Alts): 38:13

43.Juan Carlos Gomez (Alts): 38:58

53.Gorka Garcia de Eulate (Alts): 40:04

Larunbatean 23. Ikaztegietako Herri Krosa jokatu zen, 10 km-ko proba. 94 korrikalarik osatu zuten ibilbidea eta David Garcia (32:57) eta Lourdes Colomo (38:16) izan ziren txapeldunak. David Garcia txapeldunaren atzetik Sergi Martinez altsasuarra sartu zen helmugan, 16 segundora (33:13).

Salgado Karakaten

Larunbatean, Elgoibarren, 23. Karakateko Igoera jokatu zen (3,8 km). Iban Murua elgoibarrak irabazi zuen etxean eta errekorra apurtu zuen (26:52). Emakumezkoetan Maite Maiorak irabazi zuen eta errekor berria jarri zuen (31:36). Jose Antonio Salgado beterano altsasuarra 52. postuan sailkatu zen (40:04).


Emaitza kaxkarrak asteburu honetan


Negozio-ideia berriak sortzen laguntzeko tailerra

Enpresa berrien sorrera sustatu asmoz, Debegesa Garapen Agentziak negozio-ideiak landu edota elkarlanean enpresa bat eratu nahi duten ekintzaileei zuzendutako sormen tailerra eskainiko du azaroan. Parte hartzea doakoa da.

Debegesako Enpresa Berrien Sorrerarako Zerbitzuak 150 kontsulta inguru jaso ditu aurten, lan-egoera hobetu nahian autoenpleguaren aukera aztertzen ari diren pertsonena. Pertsona hauen perfilaren dagokionean, gehientsuenak 35 eta 45 urte arteko gizon eta emakumeak dira, langabezian daudenak.

Hala, Debegesa Garapen Agentziak azaroan sormena lantzeko eta negozio-ideiak sortzen laguntzeko tailer trinkoa eskainiko du, SPRIren “Ekiten lagundu” izenburupeko programak babestuta.

Tailerra sei egunetakoa izango da eta azaroaren 6an, 7an, 8an, 13an, 14an eta 15ean eskainiko da. Parte-hartzea guztiz doakoa da eta Debabarreneko eskualdean negozio-ideia bat abian jarri nahi duen ekintzaile orori zabalik dago. Bertan parte hartzeko ez da beharrezkoa aurrez negozio-ideia bat izatea, nahikoa da ekiteko gogoa edukitzea, autoenplegurako motibazioa izatea, alegia.

Tailerraren helburua da partaideen sormena eragiten laguntzea, garai berrietara egokitutako negozio-ideia berritzaileak identifikatu eta garatzeko asmoz.

Tailerra Debegesan egingo da, Eibarko Azitain Industrialdean, 09:00etatik 13:00etara.

Parte hartzeko interesa dutenek ekintzaile@debegesa.com helbidera idatzi behar dute edo 943 82 01 10 (Vanesa Hortas) telefono zenbakira deitu. Plazak mugatuak dira.


'Azpiegituran hobetu behar da; bestela aldaketa handirik ez du ekarriko'

Frantzian 6 urtetik 3 urtera jaitsiko dute eskolaratze adina, 2019-2020 ikasturtetik aurrera. Neurriak aldaketa handirik ez du eragingo Kati Petrissans SNUIPP sindikatuko kidearen esanetan.

Izan ere, gaur egungo datuei erreparatuz gero, Frantziako ikastetxeetan dauden 3 urteko umeen portzentajea % 97koa da. Adin jaitsiera neurri sinbolikotzat jo du adituek. Emmanuel Makron Frantziako presidenteak esan du neurriaren bidez eskolak berdintasun errealeko gune izatea nahi dutela. Neurriak aldaketa handirik ez du eragingo Kati Petrissans SNUIPP sindikatuko kideak 'Mezularia'n esan digunaren arabera.


Arantzazuko ama birjinaren eguna

Gipuzkoako zaindari Arantzazuko Ama Birjinaren egunean jendez lepo izan ziren Arantzazuko basilika eta inguruak. Argazkiak: Josetxo Arantzabal.


Hurrengo urteko udal aurrekontuez aritzeko batzar irekia


Greba hasiko dute Etengabeko Zerbitzu Guneetan

Mobilizazioekin jarraituko dute Zumarragako EAG, Etengabeko Arreta Guneetako langileak. Zumarragako zerbitzuarekin batera Beasaingoak ere bat egingo dute protesta hauetara. Gaur hasiko dute berriz greba, hilaren 26ra arte.

Osasun Zentroetako larrialdi zerbitzuak dira Etengabeko Arreta Guneak, mediku, erizain eta zaindari batek osatuta. Grebak Gipuzkoako eta Bizkaiko EAG-etan egingo dituzte, Osakidetzak ”osasun publikoaren aurka duen plana” dela eta.

Osakidetza egiten ari den zerbitzu murrizketak, Zumarragako EAG-ko Lopez zaindariaren arabera: ”Osakidetzak zerbitzuak pribatizatu nahi ditu eta horrek bi errealitate sortzen ditu: langilearena eta erabiltzailearena”. Langilerik ez du kaleratu Osakidetzak baina ordutegiak murriztu dizkie, eta ”urtean bete beharreko orduetara ez iristea gerta daiteke”, dio Arantxa Ramos Zumarragako EAG-ko erizainak.

Zerbitzuen erabiltzaileei dagokionez, ”zerbitzuen murrizketek ondorio zuzenak eragiten ditu. Legazpin, adibidez ez dago jada Etengabeko Arreta Gunerik”, azaldu du Lopezek. Gauzak horrela, osasun zerbitzuen murrizketak ospitaleei ere eragingo die. ”Gure protesten atzetik, Lehenengo Mailako Arreta zerbitzukoen protestak etorriko dira eta ondoren ospitaleetako langileena. Azken horiek ez dira iristen eta murrizketek ospitaletan kolapsoa sor dezakete”.

Zumarragako EAG-tik salatu nahi dute, ”Osakidetza ez da gurekin eseri, hartu dituen neurriak aldebakarrekoak izan dira. Soldatak ere murriztu dizkigute eta ez dugu txintik ere esan, garaiak gogorrak badira, gogorrak dira guztiontzat. Baina ordutegien eta zerbitzuen murrizketarekin ez gatoz bat”. Lopezek eta Ramosek, ”Etengabeko Arreta Guneetako langile guztiak grebarekin bat” datozela esan dute, ”sindikatu guztiek babestutako mobilizazioa da”.

Osakidetzak ematen dituen zerbitzuak hiru mailatan sailkatzen dira. Etengabeko zerbitzuak oinarrian, lehen mailakoak ondoren eta ospitaletan ematen den zerbitzua goian. ”Oinarrietako zerbitzuak murriztuz bagoaz, ospitaleetara joan beharko dira erabiltzaileak, nahiz eta bertan ematen den arreta gobernuarentzat askoz ere garestiagoa izan”, gogoratu du Lopezek.

Greba gaurtik hilaren 26ra

Greba gaur hasiko dute 9:00etan eta martxoaren 26ko 9:00etan amaituko dute. Zerbitzu minimoak beteko dituzte ”benetako larrialdiak bideratuko ditugu”.


2016ko aurrekontuak onartu ditu Eusko Legebiltzarrak

EAJren eta PSEren babesarekin egin dute aurrera Jaurlaritzaren kontuek. Kontra bozkatu dute EH Bilduk, PPk eta UPDk.

Hirugarren urtez jarraian, PSEren babesari esker atera ditu aurrera aurrekontuak Eusko Jaurlaritzak. Eusko Legebiltzarreko osoko bilkuran eztabaidatu dute gaur goizean 2016ko aurrekontu proiektua eta sozialisten aldeko botoa baino ez du jaso. Joan den azaroaren 24an EAJk eta PSEk lortutako akordioari esker egin dute aurrera kontuek. Horren arabera, PSEk 35 milioi euroko zuzenketak aurrekontuan txertatzea lortu du. 10.933 milioi euroko aurrekontua izango du Jaurlaritzak gastatzeko datorren urtean. Nolanahi ere, zorpetzera bideratuko du diru gehiena. Aurreko urteetan gastua finantzatzeko hartu zen zorraren zama ordaintzeak gero eta pisu handiagoa dauka kontuetan, eta zergen diru bilketan izan den igoeraren efektua mugatu du, nabarmen. EH Bilduk, PPk eta UPDk kontuen norabidea kritikatu dute gaurko saioan. EH Bilduren ustez, PSErekin erdietsitako akordioak "ez du ezertan" aldatu aurrekontua, sozialistek agintzen duten udalerrietara bideratuta daudelako hitzartutako zuzenketa gehienak. "Herritarrei bizkarra ematea" egotzi die Leire Pinedok bi alderdioi. PPk, berriz, salatu du EAJren eta PSEren arteko akordioa "politikoa, baztertzailea eta sektarioa" dela eta aurrekontuaren diru gehiena zorpetzea ordaintzera bideratuta dagoela. UPDk, berriz, "klientelismoz" jokatzea leporatu die EAJri eta PSEri, sozialistek agintzen duten udalerriei baino ez dielako "mesede" egiten bi taldeen artean hitzartutako zuzenketak.


Hilaren 31n itzuliko da Oiartzun Irratiko ‘Arguyun’ saioa

Hilaren 31n hasiko da Oiartzun Irratiaren Arguyun irratsaioaren sasoi berria. 10:30ean ekingo diote irratiaren izar den goizeko magazineari, beti bezala, orotariko informazio eta bestelakoekin. Astelehenetik ostiralera zabaltzen dute saioa.

Hala iragarri dute Alazne Etxeberria eta Irati Odriozola esatariek zabaldu duten audio artxiboan. Audio hori entzun nahi? Hemen aukera.


Haur kantu jaialdia bihar hasiko da Lurren

Baztan, Doneztebe eta Berako 7 talde arituko dira

Larunbat arratsaldean Lur dantzalekuan eskainiko den kontzertuarekin hasiko da aurtengo Haur Kantari Jaialdia. 18:00etatik aitzinera, Baztan, Doneztebe eta Berako 7 talde eta bakarlarik kantu bana eskainiko dute oholtza gainean. 2007ko edizio huntan 3 bakarlari aurkeztu dira; Doneztebeko Nahiara Aizpuru, Hertzainaken Ispiluaren aurrean kantatuko duena, Garbiñe Olazar, hau ere Doneztebearra, Sugan Taldeko Maitatzen zaitudalako kantua eskainiko duena, eta Berako Izaro Iriarte Xabier Leteren Xalbadorren heriotzan kantuarekin. Bertze lau parte hartzaileak talde gisa aurkeztuko dira. Baztango Xixo taldeak, Sorotan Beleren Arratsalde honetan eskainiko du, Ttuku Ttuku taldeak, hau ere baztandarra, Goizian argi hastian Etxaun Iruriren kantua emanen du. Azkeneko, bi taldeak Beratarrak izanen dira, lehenek, Axuriak taldeak, Maitasun Hitzak kantu herrikoia abestuko dute, eta bertzeek, Laruna taldeak, Moro katuaren kanta.

Aurten, Haur Kantari Jaialdiaren 20. edizio huntan, bertze 3 saio eskainiko dira, martxoaren 10ean Lizarra, martxoaren 17an Lekunberrin eta martxoaren 24an Antsoainen. Lehen 4 saio horietan antolatzaileek hautatuko dituzten taldeekin, bukaerako saioa eginen da apirilaren 1ean Iruñeko Gayarren.


Mexikora iritsi da Evo Morales

Mexikoko hegazkin ofizial batean eraman dute Boliviako presidente ohia, eta geldialdi bat egin behar izan dute Paraguain.

Arratsaldeko 18:15 aldera lurreratu da hegazkina Mexiko Hirian. Nazioarteko aireportuko hangar batera eraman dute presidente ohiaren hegazkina, haren bizia arriskuan dagoela aintzat hartuta. Andres Manuel Lopez Obrador presidentearen gobernuak «arrazoi humanitarioak» argudiatuta eman dio asiloa buruzagi indigenari. Moraselek, zentzu horretan, eskerrak eman dizkio babesa eman dion presidenteari «bizia salbatzeagatik». Zeharkaldia ez da erraza izan.

Marcelo Ebrard Mexikoko Atzerri ministroak gaur goizaldean baieztatu du Morales hegazkinean zela jada, Mexikora «modu seguruan» bidaia zezan. Mexikoko armadaren hegazkinak hainbat orduko geldialdi bat egin du Paraguain, erregaiz hornitzeko eta Brasildik, Perutik eta Ekuadortik igarotzeko baimenak eskuratzeko. Boliviako presidente ohiak Twitter bidez iragarri du Mexikora bidean dela:

«Arrebak eta anaiak, Mexikorako bidea hartu dut, gure bizitza zaintzeko herri senide horrek eskaini didan asiloa onartuz eta eskertuz. Min ematen dit herrialdea arrazoi politikoengatik utzi beharrak, baina beti egongo naiz adi. Laster itzuliko naiz indar eta energia gehiagorekin»

Carlos Mesa oposizioko liderrari, azken 21 egunetako protesten lider Luis Fernando Camachori eta Poliziari egotzi die berriz ere azken asteburuan «mahaian emandako kolpea», gaua nola igaro duen erakusten zuen argazki batez lagunduta. Halaber, Moralesek salatu du bere bi etxeri eraso dietela, eta hainbat telebista katek zabaldu dituzte arpilatzearen ostean grabatutako etxearen irudiak.

Mexikoko gobernuak adierazi duenez, baliteke asiloaz gain errefuxiatu egoera aitortzea Moralesi. Presidente ohiak eskaera egiten badu, ziurtatuko du ez dutela itzuliko Boliviara, eta 45 eguneko epea izango luke Mexikok eskaera onartu edo ukatzeko.


Ospakizunik gabeko urtemuga

Ukraina egunkarien azalera ekarri zuten protestek goia jo eta urtebetera, tentsioa ez da baretu.


"Mundu guztia" entzun ostean jakinaraziko dute erreferendumaren data eta galdera Katalunian

Generalitatearen eta alderdien arteko bilera amaitu da, akordiorik gabe. «Iritziak partekatu nahi genituen. Oraindik ez dakigu zein egunetan jakinarazi ditzakegun erreferendumaren data eta galdera», adierazi du Kataluniako Gobernuak. Beranduenez, datorren bileran zehaztu nahi ditu CUPek data eta galdera.

Ordubete iraun du Bartzelonan egindako bilerak. Galdeketa egiteko agertoki desberdinak aztertu dituzte erreferendumaren aldeko alderdiek; zehazki, Generalitateak zein neurri har ditzakeen helburu hori betetzeko. Oraingoz, ez dute akordiorik lortu deialdiaren inguruan. Neus Munte Kataluniako Gobernuaren eledunaren arabera, orain arteko bideari eutsiko diote, eta "mundu guztia" entzuteko prest agertu dira erabaki bat hartu aurretik: "Iritziak partekatu nahi genituen. Oso baikorra litzateke galdeketak bere bidea egingo balu".

Podem Catalunyak azaldu du bileran ez dutela aurrerapausorik egin dataren eta galderaren inguruan: "Sartzean eta ateratzean egoera ez da aldatu. Goi bilera honen puntu baikor bakarra izan da gure iritzia jarri dugula berriz ere mahai gainean", esan du Albano Dante Fachinek.

Horrez gain, Muntek «larritzat» jo ditu Soraya Saenz de Santamaria Espainiako Gobernuaren eledunak goizean egindako hitzak: «Kataluniarrak entzutea eta erreferenduma kontrajartzea oso larria da. Bost urte daramate irtenbiderik proposatu gabe», erantzun dio Muntek. Bileran ez da izan Catalunya En Comu alderdia, ""egokiena Erreferendumaren Aldeko Itun Nazionala deitzea zelako, alderdiko Xavier Domenechek azaldu duenez. Generalitateak ez ditu ulertu "aitzakia" horiek.

Carles Puigdemont presidentea, Oriol Junqueras presidenteordea, Munte eta Raul Romeva Atzerri kontseilaria izan dira Generalitateko ordezkariak bileran, eta Marta Pascal (PDeCAT), Marta Rovira (ERC), Jordi Turull eta Lluis Llach (Junts pel Si), Anna Gabriel eta Natalia Sanchez (CUP), Dante Fachin (Podem), Andoni Castella (Democrates) eta Alfons Palacios (MES) izan dira bileran.

Gaur ez dute jakinarazi erreferenduma noiz egingo duten ezta galdera zein izango den ere, baina egun batzuen buruan erabakita izatea espero da. "Erabakiak ezin dira atzeratu. Astebete edo bi aste, zentzuzko epea da", esan du Muntek RAC1 irratian eginiko elkarrizketan. Zenbait hedabidek diote hamar eguneko epe batean ere erabaki dezaketela.

Muntek azaldu du Kataluniako Gobernuak "une oro" eutsi diola "elkarrizketa eskaintzari", baina Espainiako Gobernuari egotzi dio "ezgaitasun politikoa" erakustea: "Kataluniako Gobernuak bere irmotasuna erakutsiko du Kataluniako gizartearen zati handienaren nahiak errespetatzeko unean".

Batzar horren aurretik, ordea, hari buruzko balorazioa egin du Soraya Saenz de Santamaria Espainiako Gobernuko presidenteordeak. Puigdemonti egotzi dio "CUPen esku" egotea, alderdi hori ari delakoan "jarraitu beharreko estrategia inposatzen". Adierazi du Espainiako Gobernua hitz egitearen aldekoa dela, "legeriaren barruan, adosten" dakiela eta solastu beharrekoa Espainiako Kongresuan eztabaidatu behar dutela; jarraian, baina, gaineratu du independentziari buruzko erreferenduma "negoziaezina" dela.


Euskal gazteria "libre eta legala" izan behar dela aldarrikatuko dute gaur eta bihar

Eleak mugimenduak eta Gazte 1+Ez! plataformak deituta, "Euskal gazteria libre eta legala!" lelopeko mobilizazioak izango dira gaur eta bihar. Gaur, iluntzeko 7:30ean, Bilboko Arriaga plazan jarri dute hitzordua. Bihar, ordea, Donostiako bulebarretik manifestazioa abiatuko da goizeko 12:30ean. Antolatzaileek gogoratu dutenez, iragan abenduaren 18an, Espainiako Auzitegi Gorenak Oarsoaldeko 6 gazteri ezarritako epai irmoa kaleratu zuen, bost gazte kondenatzen zituela. 2008ko apirilaren 18an Oarsaldean egindako sarekadan, 22 neska-mutil atzematen saiatu zen Espainiako Polizia. Harrapatu zituen guztiek tratu txar psikologiko, sexual eta fisikoak pairatu zituztela salatu zioten epaileari. Besteak beste, 2007an, gauza bera gertatu zen Uribe Kostan eta 11 gaztetik azkenean bakarra kondenatu eta berriz espetxeratu zuten: Josu Rodriguez "Nekora". 2009ko abenduaren 19an, Xabi De la Maza gorliztarra atxilotu zuten eta urte t'erdi espetxean eman ostean epaiketaren zain dago. Imanol Beristain itzubaltzetarra, ordea, 2010eko urriaren 22an atxilotu zuten eta, 16 hilabete preso egonda, oraindik ez dute epaitu. Eleak mugimenduaren arabera, "Antzeko egoerak gertatu ziren 2006tik 2010era. Izan ere, ehunka gazte atxilotu zituzten Araba, Bizkaia, Gipuzkoa eta Nafarroan poliziak egindako sarekadetan. Egun, atxilotuetako 109 gazte epaiketaren edo epai irmoaren zain daude. 82 kartzelaratu egin zituzten eta gehienetan inkomunikazio aldian tratu txarren itzala presente egon da". Argazkian, Algortan egindako lelo bereko manifestazio bat.

Gazte 1+Ez! plataformaren ustez, "Urteetan estatu espainiarrak errusiar erruleta aktibatua izan du; gazte independentista eta ezkertiar izanagatik edozein gaztek egoera hau bizi behar izan du: jazarria, atxilotua edota kartzelaratua izateko arriskua. Hain zuzen ere, zilegi ez ezik, legezkoa izan beharko lukeen jarduera politiko batengatik". Horregatik, "Euskal Herrian benetako bake agertokia eta irtenbide demokratikoa lortzeko urratsak ematen ari diren garai honetan", hori bezalako egoera larriak ez dituzte ulertzen, "ezta haiekin bat etorri ere, eta bide horren aurkako logikan kokatuta daudela" uste dute. "Erruleta berarekin epaitu dira gazte hauek, epaiketa guzti hauek jatorri politikoa duten epaiketak dira. Ez dago defentsa juridikorik militantzia politikoa epaitzen den bitartean", gaineratu dute.

Azken urteetan Euskal Herrian bizi izandakoaren ondorioa da egungo egoera, "eta

nahiz eta gatazkaren konponbidean urrats sendoak eman diren, oraindik orain, euskal herritarron eskubide zibil eta politikoak urratuak daude", gogoratu dute protesten deitzaileek. Ildo horretan, gazteei ez ezik hiritar guztiei horren aurka Bilbon edota Donostian agertzera gonbidatu dituzte. Izan ere, "gazteriak urraketa hau zuzenean jasan badu ere, egoerak herritar guztioi eragiten digu. Jendartearen zati baten eskubideak urratuak badaude, hori jendarte osoaren demokrazia ezaren sintoma argia da. Horregatik, injustizia hauek salatzea denoi dagokigu".

Kondenatutako bost gazte oarsoaldetarretatik hiruk ezkutatzea erabaki dutela iragartzeko grabaturiko bideoa (© Oarsoaldeko Gazte 1+Ez!)


Joaneko partidek ez dute ezer erabakita utzi

Bana amaitu dira Bartzelona eta Atletico Madril eta Manchester eta Bayern Munichen arteko neurketak

Emaitza bera izan zen atzo Txapeldunen Ligako final-laurdenetako lehen bi kanporaketetako joaneko partidetan. Bana berdindu zuten Bartzelonak eta Atletico Madrilek Nou Campen, eta beste horrenbeste egin zuten Manchester Unitedek eta Bayern Munichek Old Trafforden. Bi kanporaketek, beraz, emozioari eutsiko diote beste astebetez.

Bi norgehiagokek nondik norakoa bera izan zuten: batean zein bestean sartu zuen lehen gola ustez faborito ez zen taldeak. Bartzelonan, Diegok jarri zuen aurretik Atletico Madril 56. minutuan, urrutitik, jaurtiketa ikusgarri bati esker. Diegok sartutako golarekin bat egin zuen Vidicek Manchesterren sartutako golak. Buruz sartu zuen serbiarrak gola.

Ordu erdi eskas falta zen, eta Bartzelona eta Bayern Munich galtzen ari ziren. Ezustekoen gauza zirudien. Baina azken minutuetan kataluniarrak eta alemaniarrak suspertu egin ziren, eta banakoa lortu zuten. Schweinsteiger izan zen lehena gola sartzen, 66. minutuan. Bost minutu geroago sartu zuen gola Neymarrek. Ez zen gol gehiago izan. Astebete barru erabakiko da dena. Bartzelona eta Atletico Madril Pique eta Diego Costa gabe ariko dira, biek min hartu baitzuten atzo. Bayern Munichen, berriz, ez dute jokatuko ez Javi Martinezek ez Schweinsteigerrek. Biek partida bateko zigorra bete beharko dute. Txapeldunak badu horri egiteko ahalmena, baina egia da ere bi hutsune garrantzitsu direla.

Iazko finalerdia, gogoan

Gaur jokatuko dira beste bi final-laurdenetako joaneko partidak. Madrilen, Real Madril eta Borussia Dortmund ariko dira. Bi taldeok elkarren aurka jokatu zuten iaz finalerdietan, eta Alemaniako taldea sailkatu zen finalerako. Parisen, berriz, etxeko taldeak eta Chelseak jokatuko dute. Frantziarrek lehen urratsa egin nahi dute estreinakoz finalerdietara iristeko. Ingelesak iritsi izan dira, baita txapeldun izan ere, behin, 2012an. Jose Mourinho Chelseako entrenatzaileak, adibidez, bost urte daramatza jarraian hark zuzendutako taldeak gutxienez finalerdietara eramaten. Hau seigarrena izatea nahiko du.


Petronorren auzia dela eta, helegitea jarriko du Abantoko Udalak

Findegiaren jarduera baimena ezeztatzen duen epaiarekin ez dator bat; arazoa Muskizi dagokiola dio

Petronorri emandako jarduera baimena ezeztatuz lehengo astean jasotako epaiaren edukiarekin ez dator bat Abantoko Udala (Bizkaia), eta helegitea aurkeztea erabaki du. Emandako baimena «soilik» enpresaren fintze jardunerako zela esan du, eta ez duela zerikusirik koke plantarekin. «Izan ere, planta hori osorik Muskizen dago», zehaztu du. Lehengo asteko albistearen harira hainbat hedabidek informazio ezegokia eman izana kritikatu du, herritarren artean «iruzurra» eragin dezaketela nabarmenduz. Epaiaren berri, gainera, hedabideen bitartez izan dutela salatu dute udal ordezkariek. Ebazpenaren edukia beteko badute ere ez daudela ados esan dute.

Administrazioarekiko auzien auzitegiko Bilboko epaitegiak eman zuen Abantoko Udalaren aurkako epaia. Epailearen arabera, Petronorri emandako jarduera baimena ez zen legezkoa, aurrez jarriak zizkioten baldintzak ez zituelako bete enpresak. Epaileak dio udalak ezin ziezaiokeela eman lizentzia Petronorri, hark ez zituelako beteak aurrez Eusko Jaurlaritzak ezarri zizkion baldintzak. Ingurumen baimen bateratua ematean, hainbat txosten aurkezteko agindu zion Jaurlaritzak petrolio enpresari. Epaileak dio ez dutela egin izanaren berri eman, eta udalak ezin ziola eman jarduera baimena. Epaia aurrekari izan daiteke, Muskizko Udalak ere gisa bereko baimena eman baitzuen. Meatzaldea Bizirik elkarteak jo zuen auzitara, Abantoko Udalaren baimena legez kanpokoa zelakoan.


Ospatzeko eta indartzeko

Euskararen ura egin zuten iaz Zumaian, Sanjuaniturria eta Torreberri artean giza kate bat osatuz. (J.L. Romatet)

Larunbata da Euskararen Nazioarteko Eguna, eta hori ospatu eta indartzeko, hainbat ekitaldi prestatu dituzte Urola Kostan egunotarako. Egitarau zabalak antolatu dituzte herriz herri udalek, eragileek zein ikastetxeek. Zumaian, esaterako, lehenbiziko aldiz Euskarari buruzko desioen zuhaitza ekitaldia izango dute etzi. Herritarrak kalejiran joango dira Beheko plazara, trikitilariek lagunduta, eta Torreberri aurrean elkarte eta taldeen desioak jarriz, guztien artean zuhaitza osatuko dute.

Getarian, berriz, gazte asanbladak eta udalak euskararen aldeko asteburua antolatu dute, eta besteak beste, eskuko telefonoekin grabatutako bideo lehiaketako sari banaketa, triki-kantu poteoa eta bertso afaria izango dira. Sarrerak salgai daude Harritarten, Harralden eta Sokoan.

Zarautzen, berrikuntza gisa, kirolguneetan, partidak hasi aurretik, bina talde Euskaraz bizi nahi dut banderolarekin zelaira sartu eta argazkiak aterako dituzte larunbatean. Ondoren, #zarautzeuskaraz2016 traola erabiliz Twitterren partekatuko dituzte irudiak.

Arratsaldean izango da ekitaldi nagusia: musika eskolako ikasle zein irakasleek, herriko ikastetxetakoak eta herritarrek kalejira egingo dute, Imanol Urbietaren abestiak kantatuz; Donibane plazatik abiatuko dira. Zarautzen ez ezik, beste herritan ere oroituko dute Urbieta; Azpeitian, Orion eta Zumaian, esaterako. Haren abestiak kantatuko dituzte egunotan.

Eskualdeko ikastetxe gehienek ostiralean ospatuko dute Euskararen Nazioarteko Eguna. Azkoitian, berriz, ikastetxe guztiak bateraturik, ekitaldi berezia egingo dute igande goizean bertan. Suziria botako dute udaletxeko balkoitik, eta ongietorria eginez, alkateak hitza hartuko du ondoren. Herriko plazan, egun horretarako sortu duten manifestua abestuko dute gero, beste hainbat abestiren artean.

Gogoeta bultzatzeko

Eskualdeko udal gehienek egin dute bat Eusko Jaurlaritzak, hiru aldundiek, EAEko hiru hiriburuek, Eudelek eta Uemak aurtengo Euskararen Egunerako osatutako testuarekin. Besteak beste, Azkoitikoak, Azpeitikoak, Oriokoak, Zarauzkoak, Zestoakoak eta Zumaiakoak onartu dute adierazpen instituzional gisa. Zer egin dezaket nik euskararen alde? izenburupean, galdera horren inguruan hausnartu eta horri erantzuteko deia egiten du.Testuak dio euskara “hazkunde nabaria” ari dela izaten, eta hori «gizarte osoaren nahi eta ahaleginari esker» dela. Horregatik, “abenduaren 3a pozik bizitzeko eguna dugu euskaldunok”.

Aldi berean, indarberritzeko eguna ere bada, “izan ere, gaur egun oraindik, bi hizkuntza ofizialen berdintasun sozialetik urrun gaude”. Euskara “hizkuntza erabilia eta bizia” izatea da helburua, idatzian jaso dutenez. Horregatik euskara eta hizkuntza-elkarbizitza sendotzeko konpromisoa hartu dute testua osatu dutenek eta ari atxikitu direnek. “Adierazpen honen sinatzaileok galdera horri erantzun propioa eman nahi diogu, gure esparruan euskara modu edo neurri batean zein bestean indartzeko erantzun bat”.

Herritarrak nahiz eragileak galdera hori egitera eta nork bere neurriko erantzuna hausnartzera gonbidatu dituzte, “guztion ekarpenak baitira baliagarri eta onuragarri euskararen biziberritzerako eta guztion arteko elkarbitzitza sendotzeko”.

Azkoitin, larunbat arratsaldean bertan irakurriko dute testua, udaletxean egingo duten ekitaldi ofizialean.

Euskara sustatzeko plana

Urola Kostako instituzio horiek zein askotariko eragileak atxikitu dira hainbat instituziok eta euskalgintzako eragileek adostutako adierazpenera. LAB eta ELA sindikatua ez, ordea. Argudiatu dute Hizkuntza Politikarako sailburuordetzarekin ez dutela harremanik, horrek “LanHitz egitasmoa apurtu eta diru laguntzen kudeaketa hutsera mugatu zuenetik”.

Era berean, ez dira ados agertu testuaren edukiarekin, «lausoa» delako eta jaurlaritzak ez duelako “egiazko konpromiso politikorik hartzen”. Halaber, idatzia konpromiso indibidualei begira dagoela diote, eta hori ez dela “bidezkoa”: “Ezin dugu maila berean kokatu instituzioen eta herritarron erantzukizuna”.

Horregatik, “guztien hizkuntza eskubideak” bermatuko dituen hizkuntza politika eskatu dute eta iragarri dute Urola Kostan proiektu bat jarriko dutela martxan. Jakinarazi dutenez, eskualdeko 10-15 enpresatan euskararen erabilera bultzatzeko programak jarriko dituzte martxan, Kontseiluaren laguntzarekin. Urtarrilean hasiko direla jakinarazi dute.

Egitaraua herriz herri

Aia

Bihar, abenduak 2. Lardizabal Eskolak antolatuta:

– 09:00tik aurrera. HH-LH 3. maila bitarteko ikasleei gurasoek haurrei ipuinak kontatuko dizkiete; Flashmob-a Euskararen Txantxangorria abestiarekin; LHko 4, 5 eta 6. mailakoengana joango da Xabier Euzkitze, eta gainontzekoena ipuin kontalari bat; txikienentzat filma euskaraz, eta nagusientzat karaokea.

Aizarnazabal

Bihar, abenduak 2.

– 16:30. Guraso elkarteak antolatuta, eskolan umeentzako txokolatada, dantza eta puzgarriak.

Azkoitia

Etzi, abenduak 3.

– 11:30-13:30. Megafonia bidez euskal musika. Tarbernetan ere.

– 17:00. Orbel-jokoen finala, Elkarguneko Intsausti gelan.

– 19:00. Adierazpen instituzionala udalbatzar aretoan.

-19:15. Landa, Antxitte eta Garixekin kalejira eta triki-poteoa.

– 19:30-22:00. Kupela, Balda plazan; euria bada, Kontzejupean.

Astelehena, abenduak 5.

– 11:30. Ikastetxeen ekitaldia. Suziria udaletxetik eta alkatearen hitzartzea. Herriko plazan, Euskararen Eguneko manifestua, Behin betiko eta Zer nolako zortea bertsoa abestuko dituzte.

Azpeitia

Gaur, abenduak 1.

– 15:00-17:00. Txokolatada euskaltegikoekin, Sanagustinen.

Bihar, abenduak 2.

Azpeitiko Ikastola Karmelo Etxegaraik antolatuta:

– Goizean. Irratsaioa, ipuinak, idazlea gelan eta dantzak, besteak beste.

– Arratsaldean. Txantxangorriaren dantza flashmob-a, jolasak eta askaria, besteak beste.

Iraurgi ikastetxeak antolatuta:

– 09:30ean hasita. LHko 1. eta 2. mailakoek Haur Eskola eta HHkoei saioa eskainiko diete; HHkoek Bizi euskaraz banderatxoak egingo dituzte; LH 5ekoek Sanagustinen jarriko dituzte hitanoari buruzko irudiak; LH 6koek olerkiak irakurriko dizkiete 4. mailakoei; DBH 3koak Durangoko Azokara; DBH 4.koak bertso saioa; DBH 1 eta 2koak ginkana; horma irudi erraldoia eta Euskararen Eguneko manifestuaren irakurketa, besteak beste.

Urola ikastolak antolatuta:

– Egunean zehar. DBH 1. eta 2. mialakoak ibilbide neurtua. Urrestillara; irudi lehiaketa DBH 1. mailakoentzat; DBH 3. mailakoak ur instalazioetara bisita eta DBH 4. mailakoek jokoak eta filmak, besteak beste.

Astelehena, abenduak 5.

Azpeitiko Ikastola Ikasberrik antolatuta:

– 09:30etik aurrera. Pregoia; jolasak; ipuin kontaketa; arpegi margoketak; tailerrak; esku lanak; hamaiketakoa; Batxilergokoen ikuskizuna; paperezko hegazkinen lehiaketa DBH eta Batxilergoko ikasleentzat eta HH zein LHkoek gabonetako zuhaitza apainduko dute.

Errezil

Astelehena, abenduak 5. CEP San Martin LHIk antolatuta:

– Goizean. Eskolako pasilloan leloak jarriko dituzte ikasleek.

-15:00. Jangelan, abestiak.

– 15:30. Eguneko Zentrora joango dira, aitona-amonekin bingoan jokatzera.

-Ondoren. Guraso Elkarteak gaztainak erreko ditu.

Getaria

Iturzaeta herri eskolak antolatuta:

Hilaren 28tik abenduaren 2ra. LHkoek euskal kantak abestuko dituzte eskolatik irtetean.

Gazte Asanbladak eta udalak elkarlanean antolatuta:

Gaur, abenduak 1.

-19:00. Alhondigan, euskarazko film laburrak.

Bihar, abenduak 2.

– 22:30. Patxi Saiz eta Mor More, gaztetxean. Sarrerak Harritarte, Sokoa eta Harralden, 5 euroan.

Etzi, abenduak 3.

– 12:00. Plazan, bideo lehiaketako sari banaketa.

– 19:30. Plazatik abiatuta, triki-kantu poteoa.

– 21:30. Gaztetxean, bertso afaria,. Txartelak aurrez salgai Harritarten, Sokoan eta Harralden, 12 euroan. Egunean bertan, 14 euro.

Igandea, abenduak 4.

– 19:00. Eskolako aretoan, Erdi bana antzezlana.

Orio

Bihar, abenduak 2. Zaragueta Herri Eskolak antolatuta, Imanol Urbietaren omenez:

– 10:45. kantu saioa eta argazkia.

– Ondoren. Horma irudia osatuko dute argazki eta abestiekin.

– Arratsaldean. Filmak ikasgeletan eta liburu truke azoka.

Herri ikastolak antolatuta:

– 08:30tik aurrera. Pregoia; herri kirolak; DBHkoek bideo lehiaketako sari banaketa eta mus txapelketa; LHkoek tailerrak eta jolasak; HHkoek antzerkitxoak, Argitxoren bisita, pailazoak eta talo tailerra, besteak beste.

Etzi, abenduak 3

– 12:00. Euskaraz Gazte lehiaketako sari banaketa, udaletxean.

Zarautz

Hilaren 28tik abenduaren 2ra.

– 10:00. Beldartxo jatuna antzezlana LH 1. eta 2. maila zein haurreskolakoentzat.

Gaur, abenduak 1.

– 09:00 eta 11:00. Mikel Markez eta Eñaut Elorrietaren Baga Biga Higa emanaldia batxilergoko ikasleentzat, Modelon.

– 19:00. Emanaldi bera, irekia. Gonbidapenak, Sanz Enean eta turismo bulegoan.

Bihar, abenduak 2.

Udalak antolatuta:

– Egunean zehar. Batxilergoko ikasleak Durangoko Azokara.

– 13:15. Udalak eta Ziurtagiri Elkarteak Bai Euskarari agiria berritzea dendari, ostalari eta eragileekin, udalbatzar aretoan.

Orokieta Herri Eskolan:

– 09:00-10:30. Irratsaioa eta antzerkia.

– 10:45. HHkoek abestu-kalejira.

– 12:00. LHko frontoira joango dira abestera.

– Arratsaldean. Lehenbiziko ziklokoek, herri kirolak.

Antoniano ikastetxean:

– 09:00-14:30. DBHkoek Amama filma, txokolatada, kultur lehiaketa eta euskaraokea.

– 14:30-16:30. HH eta LHko ikasleek tailerrak, Txantxangorriren bideo muntaia eta txokolatada.

La Salle ikastetxean:

-Goizean. HHkoentzat ipuin kontaketa, senideen eskutik; LHtik idazten hasi eta DBH 4. mailakoek amaitutako ipuinen irakurketa eta larunbateko kantu jirako abestiak abestea.

– Arratsaldean, kalejira alaia.

Salbatore Mitxelena Ikastolan:

– 11:30etik aurrera. Ikasle guztien kalejira; HH eta LHkoen photocall-a; DBHn karaokea; HHn ipuin kontalaria eta kantu jolasak eta LHn mahai jolasak, karaokea eta euskal filmak.

Etzi, abenduak 3.

– Egunean zehar. Kirolguneetan Euskaraz bizi nahi dut banderolarekin argazkiak ateratzea.

– Egunean zehar. Gaztelekuan, euskarazko ekozpenaren azoka.

– 17:00. Donibane Plazatik, kantu jira Imanol Urbietaren omenez.

– 18:00. Musika plazan, dantzaldia Joxe Mendizabalekin.

Igandea, abenduak 4.

– 12:00. Foruen plazan, euskal dantzak Alaken taldearekin.

Zumaia

Gaur, abenduak 1.

Maria eta Jose ikastetxeak antolatuta:

– 10:00. DBH 1. mailakoek Alex Urangarekin solasaldia.

Udalak antolatuta:

– 19:00. Alondegian, Julene Azpeitia ipuin lehiaketako sari banaketa.

– Ondoren. Sokak ikuskizuna.

Bihar, abenduak 2.

Udalak antolatuta:

– 22:00. Aita Marin, Putinen guardasola antzezlena.

Maria eta Jose ikastetxean:

-09:00etatik aurrera. HHkoak LHkoek egingo duten Euskararen txantxangorriaren dantza ikustera joango dira; DBH zein LHkoek euskararekiko desioak desioen zuhaitzetan zintzilikatu; DBHkoek Oihana Kortazarren bisita, mahai jokoak eta filmak euskaraz.

Zumaiako Herri Eskolan:

– Goizean. Imanol Urbietaren kantak abestuko dira.

– Arratsaldean. jolasak.

Etzi, abenduak 3.

– 12:00. Ondartxo plazatik, trikitilariekin kalejira.

– 12:15. Torreberriko aterpean, euskarari buruzko desioen zuhaitza.

Igandea, abenduak 4.

– 16:30. Aita Marin, Ozzy filma euskaraz haurrentzat.


Senargaiak gorbata edo pajarita

Zeremonia goizean edo arratsalde erdian baldin bada, traje beltz edo grisa eta lebita. Eta ezkontza gauez baldin bada fraka. Horiexek senargaia janzteko aukera batzuk.

Traje klasikoa, chaqué edo frak dotorea dira senargaiarentzako aukera nagusiak, eta aurtengo erabilienak ere horiexek izanen dira. Baina nazioarteko diseinatzaileek tximeleta-begizta (pajarita) daramaten gizongaiak jarri dituzte pasarela gainean. Tximeleta-begiztak, estuak, estanpatuak edo formalak izan daitezke. Eta trajea eta gorbataren seriotasuna gustukoa ez dutenentzako, itxura bohemioa duen senargaia proposatu dute. Gizongai hauek lepo-zapia eramanen dute eta jantzien arteko konbinazioa bilatuko da. Kasu anitzetan galtza eta jaka kolore ezberdinetakoak dira.

Hala ere, jostunen proposamenen artean ausartena, distira, strass eta lentejuelak sartzearena da, atorra, gorbata eta jaketan.

Zeremonia goizean edo arratsalde erdian baldin bada, traje beltz edo grisa izan ohi da, nahi bada lebitarekin. Galtzaren mozketa klasikoa izanen da eta marra bertikalak. Konjuntoa txalekoa, atorra eta gorbatarekin osatuko da. Chaquédunen artean, festa eta originaltasuna bilatzen dutenek, klasizismo horrekin kontrastea egiten duten xehetasun batzuk aukera ditzakete; lihozko edo zetazko kolore biziko txalekoak, estanpatuak...

Ezkontza etiketakoa ez bada, traje tradizionala erabiliko da. Txaketa zuzena, estua, gurutzatua eta bi, hiru edo lau botoikoa. Aukerarik garrantzitsuenetakoa kolorearena da. Nahiz eta beltza, urdina edo grisa bezalako kolore klasikoak nagusitu, udako ezkontzetan kolore argiak ikusten dira: txuria, beisa, kamel kolorea... Gizongai ausartenek berdea, arrosa, urrea eta zilarra ere jauntziko dute. Dena den, aurtengo pasarelatan urdina da denboraldiko izarra, egonkortasuna, leialtasuna eta konfidantzaren erakusle.


LAB lehiatu ahalko da Ipar Euskal Herriko hauteskunde sindikaletan

Frantziako Kasazio Auzitegiak atzera bota du "langile ez-euskaldunak diskriminatzeagatik" Bordeleko epaitegi batek ezarri zion debekua. Aurretik STC korsikarrari kendu zioten debekua.

Euskal irratiek aurreratu dutenez, Kasazio Auzitegiak ontzat hartu du LABek aurkeztutako helegitea, eta, horri esker, sindikatu abertzaleak parte hartuko du abenduan enpresa txikietan egingo diren hauteskunde sindikaletan. LABek informazioa baieztatu dio Berria-ri, eta adierazi du bihar egingo duela epaiaren balorazioa.

Sindikatu abertzaleari «langile ez-euskaldunak diskriminatzea» leporatu zion epaitegi batek, CGTk aurkeztutako salaketaren haritik. Epaitegiak argudiatu zuen sindikatu abertzaleak «izaera erregionalista» duela, euskarari lehentasuna ematen diola, hala mintzo ez direnak bazter uzten dituela eta soilik Euskal Herrira mugatzen dela: «Ez ditu betetzen legeak jasotzen dituen ordezkaritza irizpideak». Irailean, gisa bereko helegitea zuen Korsikako STC sindikatuaren hautagaitza baimentzea erabaki izanak esperantza eman zien LABeko kideei. CGTk ez ezik, CFDT, FO eta CFTC sindikatu frantziarrek ere jo zuten STCren aurka. "Enpleguak korsikarrentzat izatea" bilatzen duenez, langile guztiak babesteko asmorik ez zuela argudiatu zuten sindikatu horiek. Kasazio Auzitegiak, ordea, STC lehiatik at uzteko arrazoirik ez duelako ikusten "Errepublikaren balioen aurka legez kontra ezer egiten duenik". STC sindikatu abertzalea da, eta uharteko langile elkarte handiena da gaur egun.

Korsikan eta Ipar Euskal Herrian baino indar gutxiago du sindikalismo abertzaleak Bretainian, baina hara ere heldu dira sindikalismo jakobinoaren adarrak. 2012an, CGT saiatu zen SLB Bretainiako Langileen Sindikatua lehia sindikaletik kanpo uzten. Kasu horretan, ordea, auzitegiek ez zuten sindikatu komunistaren eskaera onartu eta SLBri kalte-ordain bat ematera behartu zuten.

Ordezkaritza jokoan

Hauteskundeei garrantzia handia eman die LABek, Ipar Euskal Herriko enpresa gehienak gisa horretakoak izanik, sindikatuen ordezkagarritasuna jokoan baitago. «Ordezkatzaile» izateko, hauteskundeetan %10 lortu behar da. Akordio bat izenpetzeko %30 behar da, eta oztopatzeko, %50. Gaur egun, CGT eta FO ez dira %50era heltzen, eta ez dituzte CFDT, CFE-CGC eta CFTCk izenpetutako akordioak zalantzan jartzen ahal. LABen iritziz, sindikatu abertzaleak lortuko dituen bozekin posible da Ipar Euskal Herrian gehiengo berriak lortzea.

Gainera, azken lan erreformek lehentasuna eman diete enpresa barruko akordioei sektoreetan lortutakon aitzinetik. Aurretik, enpresa bateko hitzarmenak hitzarmen kolektiboa baino hobea izan behar zuen derrigor, eta hura, legea baino hobea. Azken urteetan, gain behera erori da printzipio hori, are gehiago udan onartu zen lan legearen ondotik. Horregatik, ezinbestekoa iruditzen zaio LABi tokian tokiko negoziaziorako tresnak sortzea.


«Nazionalismoa da Europaren mehatxua», Quirogaren esanetan

Botoa PPri emanda ezker abertzalea ahotsik gabe uzteko deia egin du Iturgaizek; EAJri iruzur egitea egotzi dio

PPk argi du: Europan dago etorkizuna; Europako Batasunean. Herritarrei eragiten dieten erabaki garrantzitsuenak han hartzen direla azaldu du Arantza Quiroga EAEko PPko presidenteak, eta, beraz, eragiteko «gakoa» Europako hauteskundeetan ordezkaritza sendoa eskuratzea dela. Horretarako, baliabide gisa aurkeztu ditu PPren EAEko hautagai diren Carlos Iturgaiz eta Zoe Nubla —PPk Espainiatik aurkeztuko duen zerrendan 17. postuan dago Iturgaiz europarlamentari; Nubla, 33. lekuan—.

Europa indartzeko beharra nabarmendu du Quirogak; zatiketak saihesteko beharra. Argudio horrekin egin du abertzaleen aurka: «Nazionalismoa da Europaren mehatxua, Europa egin nahi duten herrien artean mesfidantza iturri nagusia». Izan ere, «zati baten subiranotasuna eskatzen dutenek Europaren egonkortasuna suntsitzen dute». Areago, haren hitzetan, «ez dago norbere burujabetza sortzen saiatzea baino gauza antieuroparragorik». Alderdi abertzaleak Europaren aurka daude, PPren ustez.

EAJri egin dio eraso zuzenean Iturgaizek. Europaren aurkaria izatea egotzi dio, eta boto-emaileei iruzur egitea: «Euskadi nazioa Europan leloa erabiltzen du, baina, Espainiatik kanpo, Europatik kanpo egongo litzateke Euskadi».

Ezker abertzalea ere jarri du jomugan. Hari ahotsa kentzeko eskatu du PPren aldeko botoa, ezker abertzaleak ez dezan europarlamentaririk izan.


Inork ez du atzean geratzeko asmorik

Vila-real bosgarren, Athletic seigarren eta puntuetan berdinduta, Reala zazpigarren. Europako postuei begira, lehia ikusgarria daukate hiru talde horiek. Denboraldia amaitzeko falta dituzten bi partidak irabazi nahi dituzte.


Illarramendi berriro lesionatu da eta agur esan dio denboraldiari

Realeko erdilariak II. graduko lesioa du ezker aldakako muskulu abduktore luzean. Bestalde, Sangalliri ebakuntza egingo diotela jakinarazi du klubak.

Asier Illarramendi berriz lesionatu da, eta agur esan dio denboraldiari. Astelehenean Realak Zubietan egin zuen entrenamenduan min hartu zuen erdilari txuri-urdinak, eta ez du denboraldi honetan gehiago jokatzerik izango.

Realak jakinarazi duenez, Illarramendik "II. graduko lesioa du ezker aldakako muskulu abduktore luzean. Fisioterapia bidezko tratamenduarekin hasi da. Pixkanaka itzuliko da ohiko jarduerara, eta prozesuaren bilakaerak baldintzatuko du". Mutrikuko erdilariak belauneko lesio larria izan zuen Ligaren hasieran, baina taldekideekin batera entrenatzen ari zen, erritmo onean. Orain, beste lesio bat sendatzeko prozesuari ekin beharko dio.

Bestalde, klubak iragarri du Luca Sangallik ezegonkortasun handia duela ezkerreko belaunezurrean. Azterketen emaitzak ikusita, ebakuntza kirurgikoa egingo diote datozen egunetan (data zehazteke dago).


Urruntze agindua hautsi eta bikotekideari ostiko egin dio, Gasteizen

Bestalde, gizon bat atxilotu zuten ostiralean, bikotekideari eraso, astindu eta lurrera botatzeagatik. Tratu txarrak jasan dituzten emakumeentzako arreta zerbitzua: 016

Udaltzaingoaren esanetan, atzo goizeko zortziak aldera, patruila batek pertsona bat lurrean etzanda zegoen beste bati ostikoak ematen ikusi zuen Eulogio Serdan kalean.

Agenteak bertaratu egin ziren eta lurrean etzanda zegoen pertsona emakume bat zela ikusi zuten. Erasotzailea bere bikotekidea zela esan zien udaltzainei.

Agenteek gizonezkoa atxilotu egin zuten, eta biktimarengandik urruntzeko agindu bat zuela jakin zuten ondoren.

Bestalde, Udaltzaingoaren arabera, ostiralean beste gizonezko bat (32 urte) atxilotu zuten Blas de Otero kalean, emakumeen kontrako indarkeria egotzita.

Arratsaldeko bostak aldera, patruila bat kale horretako denda batera joan zen, ustezko erasotzailea oso urduri dendako saltzaile bat jotzen ari zelako.

Agenteak iritsitakoan, gizonezko bat emakumezko bati astinduak ematen eta lurrera botatzen ere ikusi zuten. Erasotzailea bere bikotekidea zela eta aurretik ere beste bitan eraso ziola jakinarazi zien biktimak udaltzainei.

Tratu txarrak jasan dituzten emakumeentzako arreta zerbitzua: 016


Athleticeko jokalariak finala jokatzeko irrikan daude

"Finaleko pentsamenduak etortzen direnean, zeure burua engainatu nahi izaten duzu eta beste gauzaren bat izan nahi duzu buruan, oso urduri jartzen zarelako", esan du De Marcosek

"Zain gaude, partida berehala heltzeko irrikitan. Hurrengo neurketa da, buruan dugu eta berehala heltzea nahi dugu", adierazi du Ander Iturraspek Lezaman entrenamendua bukatu ostean.

Bestalde, jokalari zuri-gorrien urduritasuna azaldu du Oscar De Marcosek. "Finaleko pentsamenduak datozenean zure buruari engainatu nahi diozu, eta beste gauza bat buruan izan nahi duzu oso urduri jartzen zarelako. Pentsamenduak alde batera uzten jakin behar dugu. Guztiak egun hori heltzeko irrikitan gaude, eta ia irabazteko kapaz bagara", azaldu du Arabako jokalariak.


Xebastian Gurrutxaga: “Mutrikuko taldearekin uste dut emaitzak etorriko direla, baina aurrerago”

Nuarberekin ia 30 urtez tiratzen aritu ondoren, sokatirara itzuli da Xebastian Gurrutxaga (Nuarbe, 1959). Mutrikuko taldearen entrenatzaile berria da. Hilabete inguru daramatza eginkizun horretan, eta hasierako esperientziarekin eta aurrerantzean espero duenaz hitz egin du Azpeitiko Uztarria aldizkariarekin.

Nondik sortu zaizu Mutrikuko taldea entrenatzeko aukera?

Lehendik ere jardun izan zitzaizkidan, baina joan den udan egin zidaten eskaintza. Nuarben, Donostia 2016ko ekitaldien barruan egin genuen ekintzarako, talde bat behar genuen erakustaldia egiteko eta Mutrikukoei deitu genien. Hura prestatzeko bileraren bat edo beste egin genuen, eta orduan egin zidaten eskaintza; pentsatuko nuela esan nien, eta azkenean baiezkoa eman.

Ia 30 urte egin zenituen tiratzen, Nuarben gehien bat eta Urrestillan ere bai, baina aspaldi utzi zenuen. Mantendu al duzu, hala ere, sokatirarekiko lotura?

Oker ez banago, 2007a izan nuen azken urtea. Pixkat jarraitu izan dut, komunikabideen bitartez eta; baina gehiegi ez, egia esan. Sokatira utzi genuenean eta Nuarbeko taldea desegindu zenean, egundoko atsekabea izan zen niretzat. Ezin nuen imajinatu sokatirarik gabe bizitzea. “Orain zer egin behar dut nik?”, pentsatzen nuen, hari eskaintzen nion denbora guztia zertan emango ote nuen. Baina hartzen dituzu beste ohitura batzuk eta, gero, lehen baino denbora libre gutxiago duzula konturatzen zara! Mutrikukoei ere hala esaten nien, orain egin didaten eskaintza garai hartan jaso izan banu baita tiratzera ere, joango nintzen; zeozer falta nuen.

Zer moduzkoa ari da izaten hasiera?

Ez da denbora gehiegi hasi naizela, hilabeteren bat-edo daramakit lanean. Jende berria dago taldean eta horiek goma gainean probatzea nahi zuten. Nik esan nien ez zegoela maila handiegirik ematea, lehenengo urtea izanda. Ibili dira Euskadiko Txapelketan, bi pisutan hartu dute parte, eta azkenengo postuetan sailkatu dira; jakinaren gainean geunden ez zegoela miraririk baina, behintzat, beraiek ere jakitun dira orain hor zer dagoen. Baina taldearen helburu nagusia, urtero bezala, lur gaineko denboraldia izango da; maiatzean hasiko da Euskadiko Txapelketa eta irailean Europakoa jokatuko da, oker ez banago, Ingalaterran. Jendea horiei begira egoten da, batik bat.

Nolako taldea topatu duzu Mutrikun?

Urte dezentean eta asko ibilitako mutilak badaude baina, taldea osotasunean hartuta, jende berria eta urte gutxi daramana da nagusi. Lur gainean aritzeak urte batzuk eskatzen ditu, blokea osatzeko, eta hor dago koska. Bloke bat osatu eta jarraipena emanez gero, jende berdin samarrarekin, uste dut emaitzak etorriko direla, baina aurrera begira.

Xebastian Gurrutxaga. Argazkia: Uztarria.

Taldeari forma ematea eta blokea indartzea dira, orduan, zure helburuak?

Hori da. Tiratzeko eta entrenatzeko erak dira niretzat inportanteenak, horietan eragitea da nire asmoa. Oinarri horien gainean, eta jendearekin jarraipena badago, orduan iritsiko dira emaitzak. Jende berriarekin hasi eta segituan emaitzak iristea, hori ezin da; bestela, zertan ari dira ba besteak hainbeste urtetan? Gure garaian, Ingalaterratik ekarri genuen gizon bat, entrenatzeko teknikak-eta erakustera, eta hark esaten zigun, gutxienez lauzpabost urte behar izaten zirela mutilek errendimendua ematen hasteko. Eta neuk bizikletan pixkat ibili bai, baina urte batetik bestera Tourra prestatzea erabakitzen duenaren adibidea jartzen diet: ezinezkoa da. Sokatirak, kirol guztiek bezala, denbora bat behar du eta prozesu bat eraman behar du.

Lehenengo esperientzia duzu entrenatzaile lanetan. Nola ikusten duzu zeure burua paper horretan?

Guztiz desberdina da. Goi-mailan lehiatzea tokatzen zaigunean neuk ere ez dakit nola erreakzionatuko dudan, egia esan. Bero samarra ere banaiz… Tiratzen nuenean hobeto kontrolatzen nuen neure burua; han hustu egiten zara, nekatu. Baina gainetik begira zaudenean, ez dakit, beste sentsazio batzuk sortzen dira. Tirada bat estu doanean, entrenatzailearen lana inportantea izaten da eta, egia esan, neuk ere ez dakit oraindik nola azalduko naizen. Hori ere denborak esango digu.

Euskal Herri mailan, zer egoeratan dago sokatira?

Goma gainean nahikoa maila ona dago, talde mordoska ari da. Lur gainean, berriz, ba… Ez dakit zer mailatan egongo diren hor goikaldean ibiltzen direnak, baina gero eta talde gutxiago dago, baita emakumezkoetan ere; taldeak osatzeko neskak eta mutilak elkartu eta mistoak egiten ari dira, eta horrek esan nahi du ez dagoela.


Waltary Agusti igandean itzuliko da, buruz burukoan parte hartzeko

Zerrendaburuen garaia iritsi da buruz buruko trinket txapelketan. Final-laurdenak asteburuan jokatuko dira, eta Paxkal Ezkurra, Thierry Arizmendi, Batita Ducassou eta Waltary Agusti lehian sartuko dira. Azken horren sasoia da zalantza nagusia, azken urtean partida bakan batzuk jokatu dituelako bakarrik eta Superprestigeari uko egin ziolako. Aldiz, ikusmin handien sortu zuen pilotaria behetik iritsi direnetako bat da: Bixintxo Bilbao.

Waltaryk igandean jokatuko du Armendaritzen (Lapurdi, 17:00), Peio Larralde gaztearen aurka. Kubatarrak urte osoa egin du arazo fisikoekin, baina jokatzeko dagoela dio. Iazko finalean sorbaldako minak ez zion bere jokoa egiten utzi, eta gelditzea erabaki zuen. Ebakuntza egin zioten, eta, osatuta, besoko giharretako mina hasi zitzaion. Udazkenean partida bat jokatu zuen Milafrangan, eta oso partida kaskarra jokatu zuen. Buruz burukora arte ez aritzea erabaki zuen, Superprestige torneoari muzin eginez. Txapela jantziz gero, ibilbideko zazpigarrena lortuko du, aurretik inork lortu gabeko marka, baina nahiko lan izango du lehen kanporaketa igarotzeko. Jaialdi berean Xabier Lanbertek eta Arizmendik final-laurdenetako beste partida bat jokatuko dute.

Bixintxoren zain

Asteburuko lehen kanporaketak larunbatean jokatuko dira, Arrangoitzen (Lapurdi, 17:00). Aurreneko partidak ikusmin handia sortu du, Ezkurra II.a iazko txapelduna Bilbaoren aurka. Bilbao txapelketako ezustekoa izan da. Behetik hasi eta ondo arituz irabazi ditu jokaturiko hiru partidak. Superprestige torneoan ere finalerdietaraino iritsi zen, eta 37-39 irabazten joan ondoren 40-39 galdu zuen Ezkurra II.aren aurka. Larunbatekoa haren errebantxa izango da. Jaialdiko beste kanporaketa, Ducassou II.ak eta Herve Bonebeltxek jokatuko dute. Ducassouk Superprestige torneoa irabazi behar du, eta Ezkurra II.a eta Waltary ordezkatzeko hautagai da.


Pintura eta marrazketa egiteko izena, larunbatean

Astigarte elkartean pintura eta marrazketa ikastaroak egin ahal izango dira ikasturte honetan ere. Helduek larunbatetan izango dute aukera, 10:00etatik 13:00etara, eta 10 urtetik beherako haurrek astearteetan, 17:30etatik 19:00etara. Izena larunbatean eman beharko da, kultur etxean.


Aurten 90 urte betetzen dituzten azkoitiarrek Plaza Ondo elkartean jaso ditzakete oroigarriak

Plaza Ondo elkarteak eta Azkoitiko Udalak omenaldia egiten diete urtero 90 urte betetzen dituzten herritarrei, eta aurten ere jasoko dute aitortza, baina beste modu batean. Izan ere, andramarietan egin ohi den ospakizun bazkaria ez dute gauzatuko koronabirusak sortutako egoera tarteko, baina oroigarri bana jasoko dute 2020an 90 urte betetzen dituzten gizon eta emakume guztiek.

Plaza Ondok eta udalak dagoeneko bidali diete jakinarazpena 90 urte betetzen dituzten herritarrei, eta horiek edo horien familiakoren batek jaso beharko du oroigarria egunotan. Hain zuzen ere, osteguna izango da horretarako azken eguna. Herritarrek 10:00etatik 12:00etara bitartean jaso beharko dituzte oroigarriak Plaza Ondo jubilatuen elkartearen bulegoan.


Suhiltzaile zerbitzu «bateraturako» proiektua onartu du Jaurlaritzak

Sindikatuek salatu dute administrazioen negoziazioetatik kanpo geratu dela egitasmoa

«Heterogeneoa» den errealitate batean «homogeneotasuna» lortzeko. Horretara bideraturik onartu du Eusko Jaurlaritzak suhiltzaileen jarduna arautuko duen lege proiektua. Aurkeztutako egitasmo hori atzoko gobernu bileran onartu zuten, eta horren inguruko ildoen berri eman zuen Eusko Jaurlaritzako Segurtasun sailburu Estefania Beltran de Herediak. Sailburuak azaldu zuenez, proiektu horrek «suhiltzaileen zerbitzua antolatzea, arautzea eta bermatzea» du helburu. Izan ere, orain arte zerbitzu horrek ez du berezko araudirik izan; suhiltzaileen zerbitzuak Larrialdiak Kudeatzeko Legearen barnean biltzen ziren, beste zerbitzu batzuekin batera.

Araba, Bizkai eta Gipuzkoako suhiltzaileen zerbitzuak era bateratuan aritzeko bide emango du legeak, «koordinaziorako eta lankidetzarako mekanismoak» eratuz. 1.162 suhiltzaile profesionalek eta 33 suhiltzaile boluntariok betetzen dute gaur egun suak itzaltzeko eta salbamendurako operazioak, 25 suhiltzaile etxetan banaturik.

Beltran de Herediak adierazi du lege proiektua zortzi hilabeteko lanaren ondorioa izan dela. Segurtasun Sailak koordinatu du talde lana, eta eskumenak dituzten administrazio guztiek hartu dute parte: hiru hiriburuetako udalek, hiru foru aldundiek, eta Aiarako Suhiltzaileen Partzuergoak.

Sindikatuak, aurka

Hala ere, sindikatuek ez dute uste benetako taldeko lana izan denik. Proiektua lantzen hasi zenetik, Jaurlaritzak sindikatuak albo batera utzi zituela salatu dute: «Ez gaituzte aintzat hartu», esan du Iñaki Diaz LABeko kideak. «Suhiltzaileen lege bat onartu dute suhiltzaileak kontuan hartu gabe». Diazen ustez, legeak prekaritateari bide emango dio, batez ere borondatezko suhiltzaileen harira: «Ez gara borondatezkoen kontra ari, baina jardunbide hori beti izan da profesionalak murrizteko». Suhiltzaile boluntarioak behar direla dio Diazek, baina betiere suhiltzaile boluntario horiek «profesionalen menpean» baldin badaude.

ELAk, prekaritatea salatzeaz gain, proiektua «sektorearen bizkarretara» idatzi zela ohartarazi du, «alde bakartasun osoz», suhiltzaileak zein sindikatuak kontuan hartu gabe.

UGTk adierazi du legeak ez dituela «langile publikoen eskubideak babesten». Kontrara, «arrisku egoerak» sor ditzakeela ohartarazi du, bai «segurtasun publikoari» dagokionez, bai «profesionalen kolektiboari» dagokionez. Horrekin batera, sindikatuak nabarmendu du zerbitzu horiek erregulatuko dituen lege «eraginkorra» behar dela.

CCOOk, bestalde, eskua luzatu die beste sindikatuei, lege proposamen bateratu bat egiteko, Eusko Legebiltzarrean aurkeztu, eta, emendakinen bitartez, legearen «hobekuntza» lortzearren.


Nabiga dezagun Zero Zabor itsasoan

[caption id="" align="alignleft" width="640"] Badira Zero Zabor itsasoan nabigatzeko balio duten bilketa sistemak, eta badira, Zero Zabor itsasoan lurperatzen direnak. Geroz eta gehiago dira Gipuzkoan, Usurbilen lorratzari segi bilketa eraginkorra daukaten herriak. Errausketaren eta zabortegien Gipuzkoa atzean utzi, eta, geroz eta gertuago gaude, zero zabor eta birziklapenaren Gipuzkoatik. [/caption]


Nafarroako liburutegiak modan daude

Gero eta lagun gehiago joaten dira sare publikoko liburutegietara, eta sekula baino bazkide gehiago daude egun.

Argia da datuen mintzoa. Bi urteko tartean, 2012tik 2014ra, %0,5 egin du gora bisitari kopuruak. Bazkideei dagokienez ere, positiboa da balantzea: %11,2 handitu da. Nafarroako Estatistika Institutuak gauzatu du ikerketa, 140 liburutegien datuak aintzat hartuta.

Norbanakoei begira ere azal daitezke datuak: kontuan izanda iaz 4,3 milioi bisitari izan zirela, nafar bakoitza 6,8 aldiz joan zen liburutegira. Webgunearen karietara ere irakur daiteke txostena: nafar bakoitza 2,8 aldiz sartu da urtebetean liburutegien atari digitalera.


Angiolillori omenaldia zapatuan Bergaran

Dena prest dute Bergarako gaztetxean zapaturako. 12:00etan hasiko dute ospakizuna omenaldiarekin eta, hori amaitzean, bazkari beganoa egingo dute. Angiolillo liburuaren bigarren edizioaren muntaketa herrikoia eta azkenik kontzertuak egongo dira gero. Horrez gain, egubakoitzerako hainbat ekintza ere antolatu dituzte Gaztetxekoek. Ikasturteko lehen gazte asanblada, AHTaren aurkako hitzaldia eta tartalarien afaria.

Bergarako Gaztetxeak, CNT -k eta Angiolillo liburutegiak prest daukate zapaturako egitaraua Angiolilloren omenaldirako. 12:00etan hasiko da omenaldia eta beste hainbat ekintzekin jarraituko dute eguna. Eguerdian, bazkari beganoa egingo dute. Bost euro ordaindu beharko dira eta interesatuak aurrez apuntatu behar dira gaztetxeko kortxoan edota 680810109 telefonora deituta. Bazkariaren ondoren, Angiolillo liburuaren bigarren edizioaren muntaketa herrikoia egingo dute 16:00etan. Amaitzeko berriz, dohako kontzertuak egongo dira Sin eta Azkaiter Pelox Jam Band- en eskutik.

Angiolilloren mendekua

Michelle Angiolillo anarkista italiarra historiara pasa zen 1897ko abuztuaren 8an Espainiako lehen ministro Antonio Canovas del Castillo hil zuelako. Angiolillok, Arrasateko Santa Agedako bainuetxean hiru tiro eman zizkion Canovasi eta hilketa egin eta gutxira izan zen atxilotua. Bergarara eraman zuten, bertan epaiketa egiteko eta garrotean hil zuten abuztuaren 20an, gaur egun gaztetxea dagoen tokiko sarreran.

Angiolilloren figura aztertu duten ikertzaileen esanetan, mendekuak eraman zuen Angiolillo Canovas del Castillo hiltzera. Izan ere, gobernuak hainbat anarkista hil zituen; beste askori biziarteko kartzela zigorra ezarri zien; eta Angiolilloren hainbat alderdikide erbesteratu zituen, 1896ko ekainaren 7an Bartzelonan egindako atentatuan kolaboratu izanaren akusaziopean. Corpus prozesioa pasatzen ari zen atentatu hori egin zutenean; bonba batek eztanda egin zuen eta, ondorioz, 12 pertsona hil ziren eta beste hainbat zaurituak izan ziren.

Egubakoitzean, beste hainbat ekintza

Angiolilloren omenaldia zapatuan izango da, baina aurretik hainbat ekintza prestatu dituzte gaztetxekoek:

17:00etan ikasturteko lehen gazte asanblada egingo da Bergarako kartzela zaharrean eta proiektuan parte hartu nahi duen orori irekia egongo da.

19:00etan AHTren aurkako desobedientzian oinarrituta egindako ekintzei buruzko hitzaldia egongo da, Yolanda Barcinari tartakadak emandako ekintzaileen egoera penala ezagutaraziko da eta Mugitu mugimenduaren ekintzak jasotzen dituen ikus-entzunezko laburra proiektatuko da.

21:30ean, Tartalarien afaria ospatuko dute. Afaltzeko ez da aurrez apuntatu behar; hitzaldian bertan abisatu beharko da. Afariko dirua ekintzaileen kostu judizialetan laguntzeko bideratuko da. Gainera, Tartalarien afarian sorpresak egongo direla adierazi dute, eta bertaratzeko eskaera egin dute antolatzaileek.


Inauteriak arautu behar al dira?

Ebaristo Elduaien eta Izasku Elizaranekin Inauterietan izango diren arau berriez edota teknologia berrien ondorioez aritu gara, besteak beste.


Ikastaroa: Zergez edo Fiskalitateaz Jakin Behar Dena, Ekintzaile, Autonomo eta Mikro Enpresentzat

Laudioko Garapen Agentziak Ekintzaile, Autonomo eta Mikro Enpresentzat fiskalitate ikastaro bat prestatu du datorren uztailak 8 eta 9rako. Ikastaroaren helburua negozio bat hasi edo hastear dauden pertsonei negozio horren kudeaketa ezin hobea egin ahal izateko beharrezkoak diren ezagueraz hornitzea da.

Ikastaroa dohainik izango da.

Programa:

1. Enpresa txikiaren fiskalitatearen laburpena.

2. Obligazioak eta zerga egutegia.

3. Diru-sarrera eta gastu kengarriak enpresa jardueran.

4. PFEZ: Jarduera ekonomikoen etekinak.

5. SOZIETATEEN ZERGA: eskema, karga motak eta kengarriak.

6. BEZ: Zer kargatzen duen, aplikazio araubideak, karga motak eta obligazioak.

7. Aurkeztu beharreko informazio-ereduak: 347, 349, 184.

Inskripzioak Laudioko Tokiko Garapen Agentzian

Telefonoa: 944 034 980. / garapenagentzia@laudiokoudala.net


Abisu horia EAEn eta Nafarroan, prezipitazio handiagatik eta ekaitzengatik

Metro koadroko 15 litro pilatu daitezke ordubetean. 15:00etatik 21:00etara egongo da indarrean abisua.

Eusko Jaurlaritzako Larrialdiei Aurre egiteko eta Meteorologia Zuzendaritzak eta AEMET Espainiako Meteorologia Agentziak abisu hori bana aktibatu dituzte astelehen honetan Euskal Autonomia Erkidegoan (EAE) eta Nafarroan, prezipitazio handiagatik eta ekaitz arriskuagatik.

Abisua 15:00etatik 21:00etara egongo da indarrean. Eguraldi iragarpenaren arabera, metro koadroko 15 litro ur pilatu daitezke ordubetean, batez ere barnealdean. Litekeena da, euria egiteaz gain, ekaitzak jotzea eta txingorra egitea.

Goizean hego-osagaiko haize ahul-bizia ibiliko da, baina eguerdian ipar-osagaira egingo du; ekaitz-guneetan baliteke haize-bolada gogorrak izatea. Tenperaturari dagokionez, gorako bidea hartuko du.,


Izaro, Wilco, Bryan Ferry eta Amaral izango dira Kursaal Eszenaren denboraldi berrian

Kursaal Eszenak bere denboraldi berria aurkeztu du, 2020ko otsailaren 13tik ekainaren 30era egingo dutena, eta Izaro, Wilco, Bryan Ferry eta Amaral dira denboraldiko hemezortzi emanaldietako artista eta talde nabarmenak. Martxoaren 21ean arituko da Izaro, apirilaren 18an Amaral, ekainaren 22an Bryan Ferry eta ekainaren 30ean Wilco.

Musika klasikoari dagokionez, Don Giovanni opera (Opus Lirica), Turingo RAIren Orkestra Sinfonikoa, Norvegiako Irratiko Orkestra eta Dantza Konpainia Nazionala dira Kursaal Eszenak nabarmendu dituenak. Otsailaren 21ean eta 22an egingo dute Don Giovanni opera, RAIren Orkestra Sinfonikoa martxoaren 15ean arituko da, Norvegiako Irratiko Orkestra apirilaren 29an eta Dantza Konpainia Nazionala maiatzaren 26an. Kursaal Eszenako egitarauaren kontsulta eta sarreren erosketa Kursaalaren webgunean egin daiteke.


Kalean, etxerako bidean da Jagoba Terrones

Goizeko 11ak pasatuta, askatu dute Jagoba Terrones Arrate Berangoko euskal preso politikoa eta Algortako bizilaguna. Castellon II espetxetik irtetean han izan ditu zain senide eta lagun hurkoak. Musu, besarkada eta agurren ostean, beste euskal presoen askatasuna aldarrikatu eta etxerako bidaiari ekin diote, irribarretsu. Hasieran, gaueko 10etarako heltzea espero bazuten ere, berangoztarra zuzenean etorriko da Euskal Herrira. Gauzak horrela, litekeena da 20:00etarako Berangora heltzea. Espainiako Auzitegi Nazionalak zortzi urteko espetxe zigorra ezarri zion Terronesi, Askatasuna eta Amnistiaren Aldeko Batzordeen aurkako 33/01 auziko epaian eta Auzitegi Gorenak zigorra berretsi egin zuen, 2009ko urriaren 16an. Egun horretan atxilotu eta Basauriko espetxera eraman zuten. Ondoren, Castellon II espetxera eraman zuten. Argazkian, Jagoba Terrones espetxetik irten berri / © Berangora ekimena.

Berangon kaleratu duten kartela


Hondarribiaren kontra jokatuko dute mutilek

Ohorezko Erregional Mailako mutilek Hondarribiaren kontra jokatuko dute. Bihar izango da partida, 16:30ean, Ondartza futbol zelaian. Seigarrenak dira oiartzuarrak, 45 punturekin. Hondarribia hamahirugarrena da, 34rekin.


Hortzak estutzeko unea

Heineken Kopara hurbiltzeko helburu argiarekin jokatuko du gaur Miarritzek, Agenen aurka, Agileran

Urte berriari aurpegi berriarekin ekin nahi dio Miarritzek. Jack Isaac eta Serge Milhas entrenatzaileak taldetik bota zituela egun batzuk badira, eta Didier Faugeronek hartu du aginte makila Miarritzen. Baina buru berriak ekartzea ez da beti aski izaten. Joan zen astean, larri irabazi zuen Mont de Marsan azkenaren etxean (18-19). Sailkapenean lau puntuz aberastu zen, jokoan pobre agertu arren: «Irabazi dugu, baina oso gaizki jokatuta», zioen Damien Traille barnekoak. «Eman dugun itxura aldatu beharra dugu; fite, gainera», zioen, berriz, Imanol Hariñordoki kapitainak.

Buruko minak buruko min, oraino Heineken Kopako postuetan sartzeko borrokan jarraitzen du Miarritzek. Grenoble seigarren sailkatua sei puntura dauka. Errespetua sortzeko moduko aldea izan arren, itxaropenari eusteko modukoa da. Horretarako, baina, hortzak estutzeko ordua du Miarritzek: «Gora begira jarri nahi dugu, eta horretarako, etxeko partidak derrigor irabazi behar ditugu».

Joan zen astean Landetan irabazi ondoren, etxean ezin du hutsik egin Miarritzek Agenen aurka. Eguberrietan atsedenik ez du izan Top14ak, eta partida multzoa ederki bukatzeko, Ageni irabazi beharko dio. Egia erran, aurkaria ez da egokitu zitekeen zailenetakoa. Agen azken-aurreko postuan dago sailkapenean, eta arazo dezente izaten ari da sasoi honetan. Horren seinale, Johnson Falefa harroina kaleratzea erabaki du aste honetan, eskas aritu delako.

Yachvili aulkian egongo da

Didier Faugeron entrenatzailea pixkanaka agerian uzten ari da bere hautuak. Beste behin, barneko gisa Benoit Baby zelairatu du. Babyk ez zuen Isaacen konfiantzarik, eta Faugeronekin egoera aldatu zaio. Aitzinean, aldaketak egin ditu lehen lerroan, Synaeghel eta Broster zelairatuta. Imanol Hariñordoki kapitaina, berriz, hasieratik ariko da. Baina berritasun nagusia Dimitri Yachvili aulkian ikustea da. Miarritzeko uztartze erdiak akiturik bukatu du 2012a, eta partida honetarako atseden eman dio Faugeronek. Hala ere, aulkian izanen da, badaezpada ere.

Nahiz eta Agilera aldean denak umil agertu, agerikoa da gaurko helburuak irabazteak ez ezik erasoko puntua lortzeak ere behar duela izan. Horrek konfiantza emanen dio Miarritzeri, eta Heineken Kopako partidak jokatu aurretik, sailkapenean leku hobean utziko du.

MIARRITZE-AGEN

Miarritze. Synaeghel, Hegi, Broster; Thion, E. Lund; Lauret, Hariñordoki (kap. ), Lakafia; Lesgourgues, Peyrelongue; Brew, Traille, Baby, Ngwenya; eta Balshaw.

Agen. Nnomo, Narjissi, Garcia; Fa'Aoso, Skeate; Monribot, Fonua, Fono; Loree, Seymour; Coux, Pelesasa (kap. ), Avramovic, Tagotago; eta Tian.

Epailea. Christophe Berdos.

Lekua. Miarritzeko Agilera zelaia (13.500 ikusle).

Ordua. 20:50 (Fr. Canal Plus Sport).


Festa giroan egin dute bilbotarrek Korrika

Euriak ez du Korrika gelditu Bizkaiko hiriburuan. Poza eta alaitasuna izan dira nagusi Bilboko kaleetan.

Korrikaren lekukoa Bizkaian barrena dabil, lasterkarien eskutik eskura, eta ostegun honetan beste hiriburu bat bisitatu du: Bilbo. Bertan, euria egin du mara-mara, baina poza eta alaitasuna ere barra-barra.

Suhiltzaileak, Konpartsak, Athleticeko jokalariak, agintari politikoak, EiTBko langileak... Ehunka lagunek eraman dute Korrikaren lekukoa Bilboko kaleetan barrena. Zorrotzatik sartuta, auzo guztietatik eta Alde Zaharretik igaro da euskararen aldeko lasterketa.

AEK-k bi urtean behin antolatzen duen lasterketa Ezkerraldea eta Enkarterri zeharkatu ondoren iritsi da Bilbora. Ondoren, beste hainbat herri ere bisitatu ditu, tartean Mungia, Bermeo eta Gernika-Lumo.

BIDEOA | Athletic ere, euskararen alde

BIDEOA | eitb.eus-eko langileok ere hartu dugu lekukoa

BIDEOA | Korrikaren lekukoa hartu du Juan Mari Aburtok, euskararekiko konpromisoa adierazteko

BIDEOA | Bilboko suhiltzaileek ere 'klika' egin dute euskararen alde

BIDEOA | Korrika Bilbon sartu den unea

BIDEOA | Korrika Bermeon

BIDEOA | Korrika Mungian

Euria eginagatik ere, goizean goizetik jende askok egin du bat Korrikarekin. Artziniega izan da horren adibideetako bat.

Bitxikeria moduan, Sodupen trenak bitan banatu du euskararen aldeko lasterketa.

Zorrotzatik sartu da Bilbora Korrika.

AEKren prentsa bulegoko kideak eta Korrika 21 jarraitzen duten hedabideek elkarrekin egin dute lasterka.

Apirilak 11, osteguna

Sestao 00:05

Barakaldo 00:31

Trapagaran 01:58

Ortuella 02:30

Muskiz 4:04

Sopuerta 5:09

Galdames 05:32

Zalla 06:57

Balmaseda 07:50

Artziniega 09:03

Sodupe 10:40

Alonsotegi 11:31

Bilbo 11:46

- 11:48 Zorrotza

- 12:39 Errekalde

- 12:48 Irala - Miribilla

- 13:05 Alde Zaharra - Abusu

- 13:35 Bolueta - Txurdinaga - Otxarkoaga - Txurdinaga

- 14:00 Santutxu - Begoña - Uribarri

- 14:36 Zazpikaleak

- 14:52 Abando - Indautxu

- 15:52 Deustu - Ibarrekolanda - San Ignazio - Elorrieta

Erandio 16:19

Loiu 16:46

Mungia 17:49

Bakio 19:35

Bermeo 20:12

Mundaka 20:59

Gernika-Lumo 22:11

Arteaga 23:29


Carlos Chivite aukeratu dute PSNko idazkari nagusi, Lizarberen kaltean

VIII. BILTZARRA. Nafarroako sozialistek zatituta eta akordiorik gabe abiatu dute kongresua, eta lehia oso estua izan da. BOZKETA. Carlos Chiviteren alde PSNko 111 ordezkarik eman dute botoa, eta 101ek babestu dute Juan Jose Lizarbe. ZUZENDARITZA. Atzo kudeaketa txostena onartu zuten, eta gaur aukeratuko dute PSNko zuzendaritza talde berria.


Emakumeak eta alarguntza pentsioak Gipuzkoan

Alarguntza pentsioak 2018ko abenduan 43.859 ziren. %64ak LGS lanbide arteko gutxieneko soldataren azpitik daude, eta gehiengoa hilabete bukaerara heltzeko baliabiderik ez duten emakumeak dira.

Hedabideetan zenbait alderdi politikok bestela saltzen badigute ere, alargunek txiroak izaten jarraituko dute, eta horietako askok ez dute beren pentsioetan benetako igoerarik nabarituko. Gizarte-segurantzak minimoetara osatzen ditu pentsio horiek: 2019rako 677,40 eurora igoko dira 65 urte goitikoentzat, edo %65ko desgaitasuna dutenentzat.

Bestalde, eskatutako baldintzak betez gero, Eusko Jaurlaritzak ere alarguntza pentsioak osatzen ditu 732,38 eurotara DSBE diru sarrerak bermatzeko errentaren bidez, baina ez da esaten pentsiodun horietako askok ez duela hileroko gehikuntzarik izango. Pentsioa igo arren, ordainsari bera jasotzen jarraituko dute, izan ere, minimoetarako osagarriak zein DSBE diru sarrerak bermatzeko errentak bereganatu egiten baitituzte igoera horiek. Hau da, pentsioan gehitutako kopurua murriztu egingo dutela minimoetako osagarritik edo DSBEtik, beraz kopuru bera jasotzen jarraituko dute.

Diru sarreren gehikuntzarik izango ez duten pentsioak 20.000 mila inguru izango dira, % 45a, hain zuzen. Beraz, saldu nahi dizkiguten igoerak ez dira benetakoak emakume horietako askorentzat, alarguntza jasotzen dutenen gehiengoa emakumeak baitira. Haiek izango dira miseriazko pentsioak jasotzen jarraituko dutenak.

Pentsiodunok Nafarroako, Gasteizko zein Espainiako Estatuko gobernuei eskatzen diegu egin dezatela aberastasunaren banaketa bidezkoagoa, behar gehien duten pertsonei lagunduz, hala nola, pertsona helduei, alargunei, hilabete bukaerara heldu ezinean aurkitzen diren pentsiodunei eta neguan berogailua piztu ezinik daudenei. Lehentasuna aberastasunaren banaketa bidezkoak izan behar du eta ez, egiten ari diren bezala, dirudunei laguntzea, beraien aberastasunari ez dagokien zergak ezarriz, eta langileok zein pentsiodunok ez ditugun onura-fiskalak goza ditzaten ahalbidetuz.


"Jabeek sartu gaituzte arazo honetan, ez guk; guk lan baino ez dugu egin"

San Eloy industria taldea bi enpresak osatzen dute: San Eloy fundizioak (Elorrio) eta Iketz mekanizazio lantegiak (Abadiño). Zorrak ordaindu ezin eta enpresa Konkurtso Legera jo dute. Jabeek egoera langileen esku utzi izana kritikatu du LABek.

Zor handiak dituelako sartu dira Grupo San Eloyko bi enpresak Konkurtso Legera.

Hornitzaileekin eta bankuekin zor handia daukate eta kanpotik entzun genuen hornitzaileak enpresak salatzekotan zeudela. Eurek eskatuta konkurtsora sartu aurretik, enpresak bere kabuz erabaki du konkurtsora sartzea. Prozedura desberdina izaten da.

Kudeaketa txarto eroan dutela salatu duzue.

2009an makina berri baten inbertitu zuten, eta eurek %80 ipini eta bankutik %20 hartu beharrean, bankuari eskatu zioten dena, interes handiagaz. Kalkuluak txarto egin zituzten: makina berriagaz egindako piezak produzitzea saltzea baino garestiagoa zen. Prezioa zehaztu zuten, enpresak errentagarritasuna lor zezakeen jakin barik.

Lantokietan sumatu duzue gertatzen zebilena?

Normal ibili gara gu, lana geneukan, makina berriak etorri ziren... Ez gabiltza topera, baina lana badago. Arazoa finantziazioa da. Zor horren zurrumurrua entzun genuen, soldatak apur bat beranduago edo bi zatitan ordaindu zizkiguten, galdetzera joaten ginen... Eta azkenean hau.

Zelan eragingo dizue?

Oraingoz, hile eta erdiko soldata zor digute, eta gure lanpostuak kolokan daude. Sozietate mugatuko bazkideek esan dute ez dutela dirurik ipiniko. Eurek ez badute ipintzen bi aukera daude: kanpotik inbertsoreren bat etortzea edo langileen sozietate bat eratzea. Hiru hilabeteren buruan ez bada horrelakorik gertatzen, enpresak zarratu egingo dira.

Zelakoa da enpresako jabeen jarrera?

Esaten dute euren esku zegoena egin dutela, eta ez dutela euro bat gehiago ipiniko, orain guri tokatzen zaigula lana egitea. Eurekin aurrez aurre batzartzeko eskatu dugu hiru biderrez, baina ez dira ausartu etortzen, abokatuekin baino ez gara egon. 2007ra arte irabazi asko eduki dute eta diru asko banatu dute euren artean. Orain eurek ez badute dirurik ipintzen, talde inbertsore bat ekar dezatela edo mugitu daitezela behintzat, ez daitezela etxean geratu. Jabeek sartu gaituzte arazo honetan, ez guk, guk lan baino ez dugu egin. Presioa egin gura dugu behintzat gu erosteko baten bat lortzeko. Oso jarrera txarra hartu dute. San Eloy eta Iketz zarratuz gero, hornitzaileen enpresak ere itxiko dira. Kalkuluak egin ditugu, eta lan barik geratuko dira beste 30 pertsona gutxienez. Enpresa txikiak dira, familietakoak, Durangaldekoak.

Zein izango da konkurtsoko administrazioaren funtzioa?

Tailerra ez gelditzeko ahaleginak egin behar ditu. Legeak dio ezin duela zorrik utzi, eta horregatik hornitzaileei momentuan or- daindu behar zaie. San Eloy bi egun geldirik egon zen orain dela aste bi, lehengai barik gelditu ginelako. Geldi, hornitzaileei eskura ordaindu arte. Bezeroei eskatu diegu dirua aurreratzeko. Fakturazioan gutxika-gutxika sartzen den diruagaz baliatu behar da epaile konkurtsala, enpresak ez du beste dirurik utzi eta. Luzera Iketz edo San Eloy errentagarriak ez direla ikusten bada, itxi egin beharko dira.

Zer diote bezeroek?

Konponbiderik edo bidegarritasun plan bat eman ezean joan egingo direla. Urduri daude, eta badakigu batzuk beste mekanizatu batzuk topatzen dabiltzala. Bezero oso onak dira automozioan; Volkswagen, Audi, Mercedes... Eta piezak egunean eta ondo eginda gura dituzte.

Zer diozue lan-sozietate anonimoa sortzeari buruz?

ASLE (Sozietate Mugatuen Euskadiko Elkartea) bideragarritasun plan bat egiten dabil, horrelako sozietate bat sortzeko aukerak guri planteatzeko. Ahalegin handia egin beharko litzateke kasu horretan, enpresa birkapitalizatzeko. Bideragarria den ikusteko zenbakiak zeintzuk diren jakin behar dugu.

Zelakoa da enpresa barruko giroa?

Tentsio handia dago. Duda asko dauzkagu eta ezjakintasuna ere bai. Mobilizaziorako gogoa eta lanagaz jarraitzeko gogoa dago. Greba egunean 70 langile inguru batu ginen elkarretaratzean, bigarrenean gutxitxoago, eta azken zapatuan ehun bat batu gara. Bazkideei presioa egiteko mobilizazioen egutegi bat prestatzen gabiltza orain.


Bilketa Angolarako

Akautu da orain dela aste batzuk Behar Bidasoak Angolarako hasi zuen janari bilketa kanpaina. Antola-tzaileek erran digutenez 2.500 kilo bildu dituzte Arantza eta Igantziren artean. Orain zonalde guzitakoak bildu eta Irundik bidaliko dira.


Atea ireki gabe dago

Abusuen aurkako ildoa gogortzen ari da Eliza, hitzetan. Juan Kruz Mendizabalen kasuak eta beste hainbatek isiltasuna salatu dute, ordea: isilik alderdi politiko eta erakundeak; isilik eliztarrak.

Biktimak hasi dira pausoak ematen, urteetan isilean gordea eduki dutena kaleratzen. Isiltasuna hausten. Zer jaso dute bueltan, ordea? Isiltasun gehiago. Aita santu Frantzisko sexu abusuei buruz irmo mintzatzen ari da azken hilabeteetan. Besteak beste, orain hilabete gutun bat bidali zien gotzainei; eskatu zien «zero tolerantzia» izateko abusuekin, eta neurriak hartzeko «krimen horiek berriro gerta ez daitezen». Abusuak ezkutatzen dituzten gotzainak postutik kenduko dituztela esan du. Hitzak dira oraingoz.

Ekintzetan isiltasuna dago. Jose Ignacio Munilla Donostiako Elizbarrutiko gotzaina hedabideen aurrera atera zen hilaren 12an, Juan Kruz Mendizabal apaizaren abusuei buruzko hirugarren lekukotasuna jaso ondoren. Abusu kasuak salatzera dei egin zuen: «Egia ona da guztiontzat». Hurrengo igandean, hilaren 15ean, dei bera egin zuten Gipuzkoako elizetan ere. Munilla gotzainak iragarri zuen bere agendan «lehentasuna» daukatela biktimek. Hori izan da kuriaren erreakzioa. Ordutik, isiltasuna. BERRIAk elkarrizketa eskatu dio Munilla gotzainari. Ez du hitz egin nahi izan.

Isiltasun horrekin kritiko mintzo da Lontxo Oihartzabal. «Fededun bezala, gotzainaren jokabidea salatu nahi nuke; ezin da isilik egon. Erantzukizunak eta sinesgarritasunak horretara eraman beharko gintuzke». Eutsi Berrituz taldeko kidea da Oihartzabal, baina, kasu honetan, era pertsonalean mintzatu da, Eutsi Berrituz taldea bera isilik baitago.

Hala daude Elizako talde asko: isilik, «shockean». Ez dute hitz egin nahi. Mendizabalen abusuen kasuak «mingarriak» izan direla aitortu du Oihartzabalek. «Beste giro bat bizi genuela uste genuen. Baikortasunean bizi ginen, eta une honetan askok etsipena dute. Ez da edozein apaiz: gotzainaren ondorengoa zen, eta oso ezaguna».

Ia urtebete isilean

Munillak isilik eduki du kasua ia urtebetez. Joan den urteko martxoan jaso zuten salaketa, eta uztailean zigortu zuten Mendizabal. Isilik gorde zuten. Gazteek hori eskatu ziotela esan du gotzainak. Ez dago ados Oihartzabal: «Gertatutakoaren berri izan zuenean, bi gazteen anonimotasuna gordez, esan egin behar zuen, eta neurriak hartu. Lehergailua eskuetan zerabilen, eta lehertu egin zaio. Itsumustuan atera da orain».

Mendizabali hiru urterako zigorra jarri zion Elizak; aginte postuak kendu zizkion, eta tratamendu psikologikoa jarri. Meza ematen jarraitu du orain arte. Azken salaketarekin, aukera hori kendu dio Munillak, eta monasterio batera bidali du ?azken salaketaren eliz epaiketa egin aurretik hori?. «Antzerkia» dela uste du Oihartzabalek. Lehen bi kasuengatik zigortzean, isilik geratu zirela, eta meza ematen ari zela; eta, orain, kasua jendaurrera atera denean, epaiketa aurretik zigor handiagoa jarri diotela. «Mendizabal ez bada gai apaiz eginkizunerako, ez da kasua ezagun egin delako, baizik eta egin zuena egin zuelako. Gotzainak orain hilabete dezente daki zer egin zuen. Zergatik utzi zitzaion apaiz arrunt bezala segitzen, eta, orain, ezagun egin denean, monasterio batera bidali?».

Beste galdera batzuk ere badira. Mendizabalen aurkako lehen salaketa 1994ko abusu batzuei buruzkoa da; handik bi urtera gazte pastoraltzako buru jarri zuten. Ezer ez zekiten kurian? Jose Maria Setien zen gotzaina. Harekin harremanetan jarri da BERRIA, baina ez du hitz egin nahi. Jose Antonio Pagola bikario izandakoak ere ez.

Bulego bat Baionan

Eliza barruko isiltasuna salatu du hainbat elkartek. Frantzian, bada abusuen biktimak biltzen dituen elkarte bat, Le Parole Libere. Hango kide François Devaux kritiko da. «Erraten digute iraganeko kontuak direla, aldatu dela, baina konturatzen gara ezer ez dela aldatu». Minduta daude. «Sinestunek, boluntarioek, apezek, kardinalek, aita santuak, denek atsekabetu gaituzte. Kasik denei izugarrikeria hutsa iruditzen zaigu pedofilia; dirudienez, Elizan izan ezik. Gai dira errateko ez dela bekatu bat». Gogor mintzatu da: «Eginiko mina ez dute ikusten».

Iaz Frantzia guzian famatu egin zen La Parole Libere taldea. Lyongo Elizbarrutiko Bernard Preynat apezak 1970 eta 1991 artean abusuak egin zizkiela salatu dutenek sortua da, eta Elizako sexu abusuen 137 testigantza dituzte. Salatu dute abusu horien berri bazeukala Philippe Barbarin kardinalak. «Frogatu dugu dena zekiela, eta ez zuela ezer erran, ezer egin».

Lyongo aferak Frantziako Eliza behartu zuen neurriak hartzera: elizbarruti guzietan biktimei laguntzeko bulegoak jarri zituzten. «Salatzera datozenei leku berezitu batean egiten diegu harrera; Elizaren etxe batean, baina diskrezio osoz», azaldu du Baionako bulegoko buruak, Marc Renouxek. Irailean ireki zuten bulegoa, eta hiru salaketa jaso dituzte, denak 1960 eta 1970eko urteetakoak. «Biktimei entzun eta aitorpena egitera» mugatzen dira, beraz.

Gainerako elizbarrutietan ez da halako bulegorik, eta salaketa gutxiago iritsi dira Elizara. Gotzaindegietako datuen arabera, Gipuzkoan Mendizabalen kontrakoak izan dira lehenak. Gasteizko eta Bilboko gotzaindegiek jakinarazi dute elizbarrutian salaketa bana jaso dutela, baina, bi salatuak ordena erlijiosoetakoak direnez, ez dutela eskumenik. Araban, domingotar bat salatu zuten, 1983an adingabe batez abusatu zuelakoan. Gotzaindegiak domingotarrei igorri zien salaketa, eskumenik ez zuela eta; ordena horrekin harremanetan jarrita, azaldu dute delitua iraungita zegoela, eta, gainera, abusuak frogatu gabe daudela. Bizkaiko kasuan, Gaztelueta ikastetxekoa da salaketa, Opus Deiko irakasle baten aurkakoa. Iruñeko Gotzaindegiari informazio bera eskatu zion BERRIAk orain bi aste pasa; ez du deus erantzun. Bada Baionako Elizbarrutia ukitzen duen beste kasu bat ere, Jean François Sarramagnan apezarena; hiru sexu abusu leporatu dizkiote.

Asaldurarik gabe

Renouxek dio jarrera aldatu duela Elizak, baina aitortu du ez dela egoki aritu: «Eliza tronpatu da, eta ez dio gaiari neurria hartu. Argi da». Azalpen hau eman du: «Norbera ez denean pedofilia bezalako prozesu higuingarri batek hunkia, zail da beste batzuk izan litezkeela pentsatzea. Konparazio gordin bat: zuk eta nik emazte eder bat ikusten badugu karrikan, fantasia batzuk baditugu, nahitaez, ezta? Ongi heziak garenez ez dugu ausarkeriarik izanen, baina irudika dezakegu izan genezakeela. Inork emazte eder horrekin ausarkeriak baditu, ez dugu onetsiko, baina ulertu, bai. Era berean, norbera pedofiloa ez denean, zail da irudikatzea elizgizon batzuk izan litezkeela».

Kasu horiek sumin gehiago ez sortzearekin minduta dago Devaux: «Badirudi Frantzian ez dela nehor asaldatzen: ez justizia, ez sinestunak, ez apezak... Zinez harrigarria da gure herriaren jarrera honen aitzinean. Elizaren kontrolpean bizi gara». Isiltasuna ozena izan da Euskal Herrian ere. Mendizabalena «Elizari dagokion prozesua» dela esan du Iñigo Urkullu Eusko Jaurlaritzako lehendakariak. Salaketei buruzko erreakzioa Ezker Anitzak soilik bidali du; gainerako alderdiak isilik daude. EH Bilduk ekinbide bat abiatu du Eusko Legebiltzarrean, Urkulluren hitzen kontra.


Zubieta Miarritzeko txapelik gabe

Xala eta Zubietari 13 eta 22 irabazi zieten Bengeotxea VI.ak eta Albisuk

Ostiralean Biarritzeko Pilota Torneoko finala jokatu zuten Xalak eta Aitor Zubietak Bengoetxea VI.aren eta Albisuren kontra. Oinatz eta Jon Ander Yves eta Aitor baino ziurrago aritu ziren eta nahiko eroso irabazi zuten finala, 13 eta 22. Xalak jaioterrian jantzi nahi zuen txapela, baina, beste behin, ezinezkoa izan zen. Nahiz eta Iparraldekoa eta Etxarrikoa markagailuan 6 eta 1 aurreratu –hasieran Zubietak dominatu zuen atzeko koadroetan eta Xala ikusgarri aritu zen–, Bengoetxea eta Albisu esnatu egin ziren. Hamaikara berdindu zuten eta hortik aurrera finago ibili ziren. Albisu Zubietari bizkarra erakusten hasi zen, eta leitzarrak nagusitasun hori probestu zuen, aurrean tanto ikusgarriak lortzeko. Azkenean, 13 eta 22 irabazita Miarritzeko txapela jantzi zuten Oinatzek eta Jon Anderrek.


Argazkiak | Barre artean grabatu dute Herri Txiki Infernu Handi saioa Zaratamon

Jendetza bildu da Elexaldeko frontoian, Herri Txiki Infernu Handi saioko grabaketan. Zuhaitz Gurrutxagak eta Mikel Pagadik zaratamoztarren zortzi istorio aurkeztu dituzte herrikoen aurrean. Hain zuzen ere, Josu Goiri txalapartaria, Maria Elena Idazabal Ugaoko Sarea Abesbatzako kidea, Iñaki Beldarrain bizilaguna, Anton Arroita txistularia, Beñat Garcia zaldi hezitzailea, Unai Argoitia Arkotxako Pasio Biziko antzezlea, Ainara Garcia motorzalea eta Braulio Arriaga abeltzaina elkarrizketatu dituzte. Umore ona izan da nagusi, eta Sebastian Lizaso bertsolariak hiru bertso eskaini dizkie Zaratomoko bizilagunei. Zaratomoko kontuez gain, Arrigorriaga, Basauri, Ugao eta Zeberio ere hizpide izango dituzte saioan.

Martxoaren 24an, igandez, emitituko dute saioa Euskal Telebistako lehen katean, 22:15etatik aurrera.


Gizon bat atxilotu dute Iruñean, gorroto delitua leporatuta

Irain arrazista eta xenofoboak egin eta hainbat objektu jaurti zizkion biktimari.

Espainiako Poliziak gizon bat atxilotu du Iruñean, emakume baten aurkako gorroto delitua leporatuta. Biktimak jarritako salaketaren arabera, saltoki bat garbitzen lanean ari zen erasoa gertatu denean. Erasotzaileak jarrera bortitzez irain arrazista eta xenofoboak egin zizkion emakumeari. Hitzezko erasoaz gain, hainbat objektu lurrera bota zituen, eta aulki bat jaurti zion. Saltokian ziren bezeroen laguntza jaso zuen emakumeak. Gizona identifikatu eta aurkitu ostean, Poliziak atxilotu egin du.


Terrorismoaren biktimak omentzeko 73 plaka jarri ditu Covitek

Biktimen elkarteak azaldu duenez, "desobedientzia zibileko ekintza hori egin dugu udal akordioa betetzeari Donostiako Udalak uko egin ostean".

Covite Terrorismoaren Biktimen Euskadiko Elkarteak "73 plaka klandestino" jarri ditu goizalde honetan Donostiako kaleetan terrorismoak hildako 96 lagun omentzeko. Plakak jarri dituzte lagun horiek hil zituzten leku berean, Covitek ohar baten bidez zabaldu duenez.

Biktimen elkarteak azaldu duenez, "desobedientzia zibileko ekintza hori egin dugu udal akordioa betetzeari Donostiako Udalak uko egin ostean". 2014ko apirilean adostutako akordio horren arabera, hil zituzten lekuetan hildakoak gogoratzera behartuta dago Donostiako Udala.

Consuelo Ordoñez elkarte horren presidentea eta Laura Martin presidenteordea, beste hainbat kiderekin batera, Donostiako kaleetan ibili dira goizalde honetan, eta 73 plaka jarri dituzte. Horietan biktimaren izen-abizenak eta hildako talde terroristaren izenak agertzen dira. Guztira, ETAri dagozkion 71 plaka jarri dituzte, Espainiar Batailoiari dagokion bakarra, eta DRILari dagokion beste bat.

Horrela, 'Biktima bakoitzeko, plaka bat' kanpainarekin aurrera egin nahi du Covitek, "Euskaditik ahanztura erbesteratzeko".

Ekimen hori 2014ko irailean hasi zen Bilbon. Orduan, Maria Luisa Ortegaren omenez plaka bat jarri zuten eta, geroago, Elena Maria Moreno eta Miguel Paredes gogoratzeko plaka bana jarri zituzten Errenterian eta Donostian. Plaka horiek birritan kendu dituzte.

Eskutitza Izagirreri

Bestalde, Consuelo Ordoñezek gutuna idatzi dio Juan Carlos Izagirre Donostiako alkateari, eta Covitek "erantzukizunez" jokatu duela esan dio.

"Hil zituzten lekuetan biktimak ez omentzeak herrialde honek, hiri honek, demokrazia honek pairatu duten giza eskubideen urraketarik handiena belaunaldi berriei ez jakinaraztea dakar", idatzi du Ordoñezek eskutitz hartan, "premiazko auzia dela uste dugu, eta zu iritzi berekoa izango zarelakoan gaude".


Bost urteko espetxe zigorra ezarri diote Joel Sistiaga lapurtarrari, kale erasoengatik

Parisko Auzitegiak bost urteko espetxe zigorra ezarri dio Joel Sistiaga lapurtarrari, hainbat kale erasotan parte hartzea egotzita. Zehazki, "helburu terroristak dituen gaizkile elkarteko" kide izateagatik, eta 15 erasorekin zerikusia izateagatik zigortu dute 28 urteko gaztea. Dagoeneko zigorraren erdia baino gehiago kartzelan egin duenez, baldintzapean aske irtetzeko aukera izan dezake Sistiagak.

Epaiaren arabera, 2001eko ekainetik 2002ko uztailean atxilotu zute arte, Ipar Euskal Herriko hamahiru herritan izan ziren 15 erasorekin zerikusia izan zuen Sistiagak.

8 urteko espetxe zigorra eskatu zuen Fiskaltzak, baina, azkenean, 5ekoa ezarri diote. Anne-Marie Beugion epaimahaiaren buruak argudiatu du zigorra leunduz bergizarteratzeko aukera eman nahi diotela Sistiagarik. Izan ere, dagoeneko ezarri dioten zigorraren erdia baino gehiago egin du kartzelan, eta, beraz, baldintzapeko askatasunean presondegitik irtetzeko aukera du baldin eta fiskalak ez badu helegiterik aurkezten.

Nolanahi ere, helegitea aurkezteko akera aztertzen ari dela agertu du fiskalak.


XVI. paxaka txapelketako hirugarren jardunaldia jokatu dute asteburuan

Etxelebert frontoian jokatu zen erratzuarren arteko derbia eta gainerako partidak Iruritako Aranabian

Baztan-Errekako Laxoa Elkarteak hamaseigarren aldiz antolatutako paxaka txapelketako hirugarren jardunaldia jokatu da asteburu honetan. Iruritako taldeek segitzen dute sailkapen buruan.

Gainerako lau partidak Iruritako Aranabia pilotalekuan jokatu baziren ere, Erratzuarren arteko derbia Erratzuko Etxelebert frontoian jokatu zen. Hauek izan dira asteburuko emaitzak:

Irurita A, 9 – Arraioz, 5

Doneztebe A, 1 – Irurita, 9

Irurita B, 9 – Irurita C, 4

Erratzu A, 9 – Erratzu B, 6

Irurita E, 6 – Irurita F, 9

Gauzak honela, A multzoan Irurita B dago sailkapen buruan, jokatutako bi partidak irabazi ondotik. B multzoan, Irurita Fk jokatutako3 partidak irabazi ditu eta Irurita Dk jokatu dituen biak.

Laugarren jardunaldia asteburuan Iruritan

Ilbeltzeko azken asteburuan, txapelketako laugarren jardunaldia jokatuko dute Iruritako Aranabia pilota plazan.

Doneztebe B – Arraioz, larunbatean 16:30ean.

Doneztebe A – Erratzu A, larunbatean 17:30ean.

Erratzu B – Irurita F, larunbatean 18:30ean.

Irurita A – irurita B, igandean 16:30ean.

Irurita D – Irurita E, igandean 17:30ean.

Irurita C atsedena.


Idiazabal izendapeneko gaztandegien lanaren aitortza